amanoisuno/poet huggingface dataset:
次韻仲退山中小景四首 荒陂鳬鴨 徐瑞
古埭浸寒漪，日至凡數四。沼洄沙水嚙，蕪廢歲復歲。野鳬以爲宗，出沒有閒思。誰能靜處觀，爲我畫其意。
次韻仲退山中小景四首 霜林月影 徐瑞
中天行素月，炯炯白玉團。空林現百怪，滿地龍蛇盤。超然立於獨，亭亭老蒼官。有形亦是幻，一笑凌高寒。
次韻仲退山中小景四首 屋山夜雨 徐瑞
我昔浪漫遊，一葉浮虛空。短篷雨聲來，凄然念山中。巢居遂初志，靜聽忘吾窮。青燈亦多情，伴此滄浪翁。
次韻仲退對月感懷四首  其一 徐瑞
方池納明月，坐看雲影移。孤光動寒碧，一洗摇落悲。耽耽吾喪我，役役子爲誰。往來皆外物，妙質何曾虧。
次韻仲退對月感懷四首  其二 徐瑞
一鏡行中天，地籟寂不動。影散家家窗，萬枕酣短夢。何爲紅塵裏，綠酒笑鉛汞。𠻳齒吸英華，龍虎出妙用。
次韻仲退對月感懷四首  其三 徐瑞
水火互爲宅，此理不在遠。君看烏與兔，可以悟一本。吾將罪儵忽，何事鑿混沌。大笑睨八荒，落木西風晚。
次韻仲退對月感懷四首  其四 徐瑞
日月兩彈丸，萬古春復秋。遷次有始終，合符無遲留。舉酒邀明月，浮子白玉舟。願毋渝此盟，坐待天運周。
壬辰社日芳洲領客梁必大湯景文吳德昭吳仲退李思宣周南翁遊芝山寺登五峰亭瑞在其間羽士洪和叟方君用載酒來會以雲飛江外去花落入城來分韻賦詩瑞得江字 徐瑞
昔我落城市，日厭塵滿腔。携書歸故山，三年師老龐。興來復此遊，名勝萃一邦。東風三日雨，孤吟倚篷窗。晴天澹新碧，扶藜度危矼。同袍二三子，聲應不待撞。意行得古寺，共尋葛藤樁。天風鳴珮環，冉冉白鶴雙。坐看廬山雲，大釂傾酒缸。欲去復裴徊，返照明春江。
仲退對月有懷芳洲景文至不忘僕爲古詩三首語意濃至次韻以謝并寄芳洲景文  其一 徐瑞
我行溪上路，行雲爲徘徊。天高北風惡，叫叫鴻雁來。起望杜若洲，渺渺絕沿洄。孤芳據其勝，修潔無纖埃。俗子不敢近，石梁尚崔嵬。我如剪翎鶴，老志空低回。又如渴蠹木，枯根莽難培。巧拙有定賦，神功若爲栽。持此欲叩君，溪寒雪皚皚。
仲退對月有懷芳洲景文至不忘僕爲古詩三首語意濃至次韻以謝并寄芳洲景文  其二 徐瑞
景文大兄行，世念如浮雲。自讀仲退詩，夜夜夢見君。憶昨初識君，所見溢所聞。促席傾底裏，談諧意彌勤。尚論三湯公，剪燭夜達分。共悲風流遠，纍纍北邙墳。今年芝山聚，有感蘭亭文。醉墨出三昧，逸氣凌鵝群。茲聞賦遠遊，應接當紛紜。中洲盛吟事，群公氣如焚。勗哉爭長難，吾衰不能軍。
仲退對月有懷芳洲景文至不忘僕爲古詩三首語意濃至次韻以謝并寄芳洲景文  其三 徐瑞
丈夫貴意氣，豈必在合并。琅琅對月篇，中有伐木聲。夫子黎湯流，事事誇奇情。未忘雷張舊，蒯綆媿青萍。向來在匣時，雌雄互悲鳴。分離未云遠，涇渭判濁清。精靈諒密契，歲月空崢嶸。吾方師漆園，因劍論養生。時時呼斗酒，磊落澆使平。
丁酉正月九日省謁家叔潔山居士于郭仙峰下是日仲退亦省其叔四山翁於是偕行潔山既留飯送別烏龍潭上裴回久之絕壁梅花炯然獨立如高人招之不來凍泉泠泠下巖竇如瑟筑聲相顧絕賞因以春山多勝事分韻約四山父子同賦時四山留外未歸也韻以齒次瑞得多字 徐瑞
新年未入山，今晨風日和。況復得勝友，發興凌嵯峨。冰澌激陰湍，草色明陽坡。老梅高標致，疏花自巖阿。樵兒與牧豎，迎笑相誰何。問我結茅意，何年此婆娑。悠然會深情，臨風發清歌。回首紅塵中，孰與青山多。
次韻芳洲先生題法雲寺流玉閣 徐瑞
危簷面長洲，晴雨各有趣。灘鳴九霄珮，江瀉千丈素。笑問流玉師，歲月不知度。心空忘境勝，力定得實悟。師云住是間，非住非非住。更問有句無，寒藤倚枯樹。
芳洲寄古詩一首申山中之約次韻奉謝 徐瑞
憎欲毋已甚，同塵正自佳。我如張仲蔚，蓬蒿滿荒階。觀化有妙悟，委運增曠懷。鴻飛正冥冥，雞鳴漫喈喈。美人芳杜姿，玩世善打乖。曲肱有真樂，俟命且潔齋。身屈道則尊，不事塹與崖。平生山中約，高致許我儕。此語二十年，此事行當諧。試看紅塵客，踏破幾鐵鞋。
君子法天運 徐瑞
君子法天運，小人昧時幾。法天貴自强，時哉幾甚微。强則無退惰，微則有是非。終期德業成，無爲小人歸。
次仲退韻 徐瑞
達士樂夷曠，俗子尚矜持。緬懷同心人，春風久別離。辭章五色線，絢爛逢明時。顧我何所事，不耕復不菑。屢空良可笑，我道固如茲。但憂德未進，名浮亦奚爲。周遊豈不佳，去去當從誰。有酒但痛飲，莫問醇與醨。
次韻南翁出郊 徐瑞
聽雨不出戶，不知春已深。綠水漲洄塘，翠氣明遥岑。我家樹遶屋，庶蕃來時禽。觀其引吭鳴，何如結舌瘖。物理存比興，人事有升沉。丈夫趣詣遠，道德遂初心。知行貴兩盡，論說何足欽。
次韻芳洲蘭花 徐瑞
殘雪消陰崖，柔風被晴麓。蘭根得天和，芳蕤出叢綠。澹然如幽人，皎皎在空谷。味薄趣自長，香遠韻更足。尚嫌荃惠伍，肯與桃李凟。中洲有吟仙，自愛稱初服。丘壑賞孤清，泥塗憐久辱。乃知松柏姿，均此受命獨。石君瘦欲涸，毛穎老不沐。爲子操猗蘭，清商出枯木。
辛丑二月初晴與仲退從芳洲縱遊溪山間私念吾黨會聚殆不偶然賦古詩一首後五百歲有知音者於吾詩物色可乎 徐瑞
天地以氣合，人物以類從。孰是同類中，道同志復同。槃槃石梁翁，閲世如老松。若士古溪灣，水月印心胸。相去不十里，而我居其中。既無山川阻，隨此心迹融。譚諧屢參伍，杖屨時從容。巖下酌秋泉，溪上行春風。奇文辨魚魯，古學窺鴻濛。玄同執尤契，妙中值箭鋒。從今不厭數，曠代或一逢。願言各自珍，慎勿攖樊籠。會同拾瑶草，更約摩金銅。賦詩俟來者，物色傳畫工。
題金翁牧牛歌後 徐瑞
我幼在田間，頗識牧牛趣。寒蓑煙雨林，短笛斜陽路。十年陷世網，自悔一念悞。歸來丘壑中，幸不失吾素。平生愛顔闔，寧戚非所慕。古今樂此事，僂指自有數。阿翁老無營，尺箠了朝暮。絕勝介葛盧，未鳴意已悟。長謠遠屬我，真實見情愫。勿遣兒輩覺，千載有知遇。
鄰翁王道人送武夷圖 徐瑞
客從建安歸，遺我武夷圖。開圖掛素壁，風煙生座隅。奇峰三十六，拔起凌天衢。一水從中來，九折何縈紆。想見岩壑間，縹緲藏仙都。荒哉武與夷，遼遼不可呼。尚聞雲谷仙，舊跡未深蕪。櫂歌留絕唱，遺書鎮精廬。高操誰能攀，幽致或可摹。三年規一遊，神往形尤拘。便須理行纏，勿遣歲月徂。山靈有夙契，清風爲前驅。
今日行我圃 徐瑞
今日行我圃，欣然會吾心。町畦分燥濕，種蒔論淺深。柔脆置其陽，堅實值其陰。瓜芋既蓊蓊，桑麻亦森森。晚菘與早韭，鬰然起如林。雖無五畝勝，寸寸皆黄金。學圃聖所鄙，勢塗力難任。不辭鋤銍勞，且免蒿艾侵。君看門前客，此樂無由尋。
夜中不成寐 徐瑞
夜中不成寐，披衣步前庭。榮榮無塵雜，四面敞且平。俯聽衆竅靜，仰視疏星明。眇然寓其間，一粟浮大瀛。滔滔匯衆濁，涓流若爲清。矧今六八年，華髪日夜生。平生信古學，及此將何成。妄動多險阻，深居來譏評。和同豈不願，矯揉非其情。世眼自醜好，千載有重輕。所志不可移，坐待鄰雞鳴。
有酒相與飲 徐瑞
有酒相與飲，無酒但啜茶。人情貴真實，豈在崇浮夸。高人賞我趣，謂悃愊無華。世士乃不然，傳食謗且誇。更欲論施報，終身置齒牙。乾餱或速愆，口體亦可嗟。清風郭與茅，千古無以加。去去欲語誰，挈瓶灌吾瓜。
六月三日赴周南翁之招時芳洲留梅山堂述行實僕與觀焉臨別以高山流水四字分韻約仲退同賦瑞得山字 徐瑞
人事恒有數，一聚百阻難。朅來集斯堂，主客俱蕭閒。明公圖不朽，盤礴筆墨間。諏求逮耆耄，采錄及蒯菅。論述本至公，不待潤與刪。居然是傳信，可但起澆頑。古今文章家，我粗窺一斑。茲事未易言，千載有相關。周旋得所願，欣快忘幽孱。炎塵屏四野，清風洗沈瘝。佳興殊未極，延緣念當還。呼童夙嚴駕，東明映青山。
辛丑九月十二與芳洲留宿雅山堂歲且周矣芳洲再往賦古詩十二韻奉寄壬寅九月十一日也 徐瑞
山林或塵土，城郭無市譁。境勝固繇人，況是詩書家。小齋貯虛明，景物亦可嘉。怪石卧屭贔，修藤綰龍蛇。清泉纖纖草，小樹疏疏花。主人古衣冠，宴坐勝紛華。群從儼連璧，學子鏗衝牙。喜我味稍同，下榻煮秋茶。道充韻更長，身退心自遐。豈惟擅清致，當在勒與差。別來入夢頻，急景令人嗟。寄詩寫幽懷，勿與世俗誇。
送余晉仲游廬山 徐瑞
登山信有道，游山誠好奇。胸中無丘壑，歷覽將何爲。廬君倚天立，秀甲東南垂。非有千里遥，匯澤同津涯。平生幾入夢，未往神先馳。玄煙鎖青牛，鹿場草離離。竹林隠雲表，真漢不可窺。子行勿浪漫，尋訪宜舒遲。靈扃憑誰啟，絕學從誰師。老我世味淡，愛山心不移。床頭赤藤杖，時作龍吟悲。爲我謝廬君，行當赴幽期。
次韻仲退見貽一首 徐瑞
先慮所不到，事乃謬不然。兩失竟相當，富貴與神仙。真意寓採菊，苦心懷食蓮。古來賢達人，何適而非天。惟君淡世味，胸中著千年。衆濁紛其前，每以至理湔。憐我根器鈍，未試麻姑鞭。時時出匕劑，欲俾沈疴痊。歲晚有深期，逝川無西還。何事更留衣，必待夜半傳。
饒娥祠 徐瑞
三極勢雖異，一理實貫通。人極苟不立，天地亦將窮。饒娥小家子，至老根彝衷。精誠裂金石，冥感驅魚龍。予幼讀柳碑，凄其仰英風。茲焉訪遺蹟，山椒峙靈宮。灘石既嵯峨，古木亦巃嵷。乃知一念烈，天地同其功。天地不可盡，此念曷有終。再拜下山去，日射春江紅。
九月四日偕弟可玉外甥張敏修吾孫棟游西山訪古追懷甲戌舊游感嘆不已紀事五十韻 徐瑞
秋日清且厲，發興山西游。步出錢塘門，纍纍但荒丘。繁華歘消歇，王氣竟誰收。寂寞石函橋，小水清淺流。秦皇纜船處，螺髻現佛頭。雖非凌雲像，雄偉亦罕儔。開示一指禪，觀者領悟不。作禮三皈依，將行復綢繆。浮屠踞山巔，何年困鬰攸。返步遵大路，叢薄新篁抽。前有佛足泉，一竇清瀏瀏。凄凉鄂王祠，墓道鎖松楸。可憐忠烈魂，寄此土一抔。遺像儼中堂，怒氣橫雙眸。誤國彼何人，寸斬不足酬。迤𨓦訪玉泉，泓澄湛靈湫。老龍閟神蹤，金鱗自夷猶。白詩揭楣間，三嘆歲月悠。荆榛何王府，瓦礫誰家樓。當年歌舞地，今縱羊與牛。或爲少僧廬，或爲老圃耰。徑趨九里松，吳筆勁且遒。靈鷲號飛來，荒幻不可諏。直北抵靈隠，殿宇壯岩陬。高峰堪遠眺，欲上畏攙樓。冷泉貯清寒，古木扶盤樛。瀹茗鬒髪婦，呼猿白頭嫂。岩洞千佛相，黄金飾琱鎪。古人留姓字，興懷仰先猷。但恨芳穢雜，殘缺難盡收。面南歷三竺，氣象恰相侔。山石劇犖确，竹樹含清幽。蒼藤蔽白日，略彴臨清溝。小憩流觴亭，飲泉雪入喉。上竺擅翠密，嘯壑風颼飀。修然白衣仙，坐閲塵世浮。寺有野處碑，文章粲炳彪。陸子亦有記，日晚讀不周。匆匆回六橋，勝處難窮搜。三賢堂久蕪，湖山跡空留。玲瓏一片石，屹立獨忘憂。遥睇孤山雲，高致希前修。憶昔縱游賞，冰盤羅珍羞。畫舫載娉婷，簫鼓擁俳優。回首煙塵飛，四十又四秋。朋儕愴丘首，桑海驚風漚。山川無古今，撫事增羈愁。買船絕湖歸，城市燈火稠。同行二三子，小酌雜嘲謳。詩成漸挂漏，醉墨如蟠虯。
次韻江道可贈別古詩二首  其一 徐瑞
我家白雲中，幽興何蹁躚。惟有十八公，共結三生緣。苓珀誰能待，風霜逼彫年。忽聞笙鶴音，忘我食與眠。
次韻江道可贈別古詩二首  其二 徐瑞
千金買鉛刀，佩者增意氣。豈知豐城匣，雲深不知處。道逢張與雷，握手笑相謂。靈物寧終潜，時來會飛去。
九月廿一自虎林回同程曉崖游梅巖 徐瑞
弛擔息虛館，釋屩解行纏。一笑得妙士，揖我謂我儇。相携履巉岩，共訪梅花仙。石門歘谺豁，空洞別一天。徐行呼二豎，秉炬導其前。沿崖異草垂，繞逕秋香妍。行行漸深入，響答殊清圓。下有苔磴峙，上有孔穴穿。深處窅如穽，曠處平如田。或如人坐立，或如獸蹲跧。古石列怪狀，時聞滴幽泉。向來開天牖，坐看日月旋。兒童撞嵌岩，如鐘鼓咽咽。領覽不能盡，荒幻難言宣。我從虎林來，足繭歸心懸。舉瓢挹危露，塵肺聊用湔。清寒不可留，欲去還延緣。賦詩紀茲游，絕筆憑誰鎸。
次韻月灣見寄古詩一首 徐瑞
白石煮不爛，饑來意楚萍。流落固應爾，敢恨鬢星星。鴻飛一何高，矯翮凌青冥。下視蜩與鳩，意趣自徑庭。松間乖舊約，三霜五秋螢。來章敦古誼，吟諷慰漂零。羨公筆有口，遇我眼終青。殷勤爲發藥，非芝朮參苓。豈惟起衰懦，誠足制頹齡。感激絃清商，調古無誰聽。
戊寅雪中有感 徐瑞
五更窗白鳴早鴉，北風獵獵號谽谺。凍雲不開天雨雪，漫空作態紛橫斜。披衣起立儘蕭散，睥睨神巧令人嗟。深山荒怪號狐兔，古木蜿蜒蟠龍蛇。空林野鶻棲又起，寒簷饑雀喧且呀。斷橋古埭欲無路，孤城疊鼓方停撾。老農嘻嘻慶豐樂，羈旅瑣瑣愁荒遐。酒壚群聚澆毷氉，市樓歌吹聞嘔啞。縱觀山川絕塵土，坐嘆造物真空花。世間萬事蕉覆鹿，回首二曜如奔車。老仙騎鯨東海去，誰尚風雅排淫哇。遺音妙寄不可續，嗟我悵望迷天涯。蕭蕭竹屋白晝閴，俗子不到山人家。呼童屏置勿舉飲，石鼎且試曾坑茶。
聞促織有感 徐瑞
苔花露重銅鋪濕，深閨蠟盡紗籠碧。嗷嗷四壁候蟲鳴，促人早織聲不停。君不見宮中自置機與絡，儘君有絲難得著。
城上謠 徐瑞
北風吹沙湖水黄，離離衰草覆女牆。曼纓紫鬢馬上郎，腰間短劍明秋霜。城西砧杵登登處，夫君已戍交河去。角聲漸起鼓聲住，亂鴉啼斷斜陽樹。
三月十一夜仲退留宿山中即景賦詩次韻 徐瑞
夫夫去尋桃李逕，老我卧雲彌歲年。遠志何妨作小草，破鏡且喜飛上天。誦詩只今病自失，抱琴一笑醉欲眠。山空月落天未曙，幽夢耿耿聞啼鵑。
余敬可示汪子明諸君大雪詩卷次韻 徐瑞
當年聚星堂上雪，醉翁一時盛賓客。賦詩下令自作古，寸鐵不持渠戰白。坡翁晚出繼風流，號令尤嚴筆尤特。兩翁高蹈二百年，對雪興懷足悲悅。癡雲漠漠落未已，忍聽窮闍嗟困踣。寒江短艇釣空濛，孤城暮角傳嗚咽。獵徒原上肆鷹犬，幽士坐窗唯一默。豪門夜釂不知旦，粧樓曉鏡驚明豁。眼前種種總堪詩，歐蘇故事成闊絕。劃聞雲君出新語，字如瘦竹行欹仄。臨湖道人口業在，宛然箎仲賡塤伯。何如松下觀幻質，仰天大笑累墮幘。吾家兒女況能貧，海圖爭把波濤拆。
壁侍者歸自廬山以詩問訊 徐瑞
壁公挑雲廬山去，自我不見今三年。出家本是丈夫事，成佛不作文章禪。西竺東震非道二，心宗教意難言傳。何時尋我青陽巔，分我一滴廬山泉。
丙申元日 徐瑞
丙申正月初一日，巢君野人拈禿筆。塗窗作鴉憶少年，不知老醜光陰疾。退藏未了桑蠶繭，生涯僅似崖蜂蜜。小兒怪我不同塵，進不能寸退盈尺。豈知窮通自有命，我手可斷不書乞。安道何事竟碎琴，管寧何意至割席。五斗不換東籬菊，千戶寧如江陵橘。蚊虻甕盎互起滅，歡樂幾何長鬰鬰。我從方外得天游，始嘆世緣如沐漆。縱橫妙用劍兩枝，出入無方馬一隻。老師雲邊親授記，許我虛空轟霹靂。東風吹動老虬枝，笑拂蒼髯雙眼碧。
大德元年丁酉歲六月大雨前所未見父老云百八十年無此水矣仲退賦長句紀事次韻 徐瑞
曾將太乙推主客，不眠坐數蓮花滴。今年春夏甲子雨，白髪無端爲憂國。乘船入市讖不虛，平陸成江勢何斥。乃當六月初五夜，天意冥冥難察識。直疑女媧功未完，石破天穿地維折。飛廉上助澎湃威，馮夷不闢泉源脈。城中魚鱉混生人，樓堞瀰漫不計尺。彭城當年二丈八，蘇公隄衛無遺蹟。喜聞賢守力賑濟，安得神人拔其塞。不然帝復陸渾怨，特遣五龍施此溺。
次景文聽松風韻 徐瑞
萬壑蒼烟深閉閣，此客入山童放鶴。天球琬琰一代珍，合止笙鏞九成樂。胸懷正自小滄溟，風骨端宜寘岩壑。三年烏帽墊京塵，至今夢裏喧車鐸。渴來醉卧白雲根，飽聽松風中夜作。空中起用一何奇，聲外生聞本無著。閒情空自貞白癡，雅罰何妨半山謔。知君此興復不淺，安得松間相倚薄。君山吟嘯早歸來，蛟鱷縱橫風水惡。
夏五門外小池白蓮盛開有一莖雙花巋然出于群花之上賦長句志之 徐瑞
方塘風露清泠泠，萬荷嶷立森高青。群花迎日各有態，一莖出水初亭亭。雙苞並蒂發天巧，雕飾盡去殊瞻聽。風標自是絕塵土，道氣直欲凌青冥。恍然兩仙來帝庭，翠雲綠霧浮輜軿。飄飄羽服共蕭散，隠隠水珮爭瓏玲。同輿鄙笑岳及湛，專城彷彿石與丁。看花何啻日千轉，屬辭含意行且停。涪翁食蓮寄深感，如此妙質誰當銘。我歌此詩百其聆，一洗千古脂粉腥。
己亥二月仲退寄桃花雪倡和詩卷次韻 徐瑞
天公笑子成詩顛，雕琢肝腎窮歲年。桃自成蹊天何言，桃開雪落無媸妍。我呼斗酒看花飲，酒酣停杯爲問天。正色蒼蒼以意對，癡人說夢真可憐。陰陽迭運有饒乏，化機妙斡存經權。茫茫下土汩聲色，九河翻倒不足湔。偶然相值等戲劇，過眼變滅如飛煙。炎天梅蘂發冷趣，冬月齏韭誇賓筵。天時人事古如此，水陸何必病車船。萼華阿母在何許，若事狡獪奚其仙。莫將幻語駭聾俗，東風有恨應難傳。還君此卷三嘆息，坐看綠色歸平田。
題劉東仲所藏長江圖 徐瑞
誰將剡素尺有咫，萬里屈盤歸筆底。江天漠漠水雲寬，樓堞微茫煙樹裏。岷山濫觴東入海，自古興亡難盡紀。詩人莫作畫圖看，中有英雄淚如洗。
餘干學錄徐君名桂蟾號月齋龍游人善文詞善談方外之學春晚來山中談七日乃別今重到玄妙寄樂府一闋賦此爲別 徐瑞
博雅南州士，風流小隠仙。橫經越水夢，會弁鵲湖緣。蕩蕩乾坤理，明明日月懸。鈎深發奇藴，觀象洞真詮。不謂宗盟合，能令古道還。肯來留七日，遽別半年。流水高山趣，陽春白雪篇。朗吟驚玉立，抱玩美珠連。更憶彈馮鋏，兼懷訪戴船。續貂吾豈敢，韞匵爾宜專。老驥思騰櫪，潜鱗樂在淵。邯鄲正炊黍，黄石有遺編。撫己懷難盡，忘言意已傳。會同速風馭，去採華山蓮。
馬君采刲羊置酒作九日之會少長咸集主勸賓酬飲酒樂甚明日成小詩寄君采 徐瑞
節序催成歲，朋曹阻異方。幽懷興獨感，舉俗愛重陽。有美珠灣客，能勤秋月章。華堂開晚集，勝友侑清觴。饌設羊肪白，杯持菊蘂黄。髹盤行棗栗，甆玉進齏粻。擊缶歌呼雜，飛觥賞罰忙。群豪矜爪利，二老鬬身强。且用酒爲日，何妨鬢欲霜。風松薦琴石，水竹煉丹房。境勝身宜適，心閒味自長。明年應更健，此會未渠央。
芳洲先生挽詞 徐瑞
宇宙靈光在，山川爽氣銷。天公奪此老，人望絕今朝。蚤歲收名第，華章爛慶霄。晚成端有待，穎出一何超。風浪鰲山動，煙塵翠水遥。退藏工用拙，小試略舒翹。講學重師席，咨謀贊使軺。奇書萃鐘鼎，雅道播咸韶。匵美誰能賈，知音不恨焦。瓜園秋寂寞，梅逕雪蕭條。丘壑情深重，功名意自消。春暉娛寢膳，夜雨樂朋僚。老走違時好，深心託久要。共期采杜若，幾度寄蘭苕。每疾浮文陋，還驚末俗澆。頹波回渺渺，古韻振寥寥。舊夢南柯蟻，英魂東海潮。凄凉留筆塚，零落付詩瓢。戲墨人爭購，遺編手自標。神交惟宋玉，哀意寓三招。
表兄王俊夫客當塗以古詩見寄賦此奉謝 徐瑞
自嘆離群淹在茲，詩來一讀一相思。人言毛遂早成事，我怪何蕃久不歸。燈火十年俱舊夢，江湖萬里有新知。秋風蕭颯蘋花老，目斷晴雲片片飛。
客邸呈諸友 徐瑞
不用猖狂放泣岐，回車復路未爲非。客愁無奈唯憑酒，口業未除猶說詩。騎鶴吹笙初志在，聞雞舞劍壯心違。秋風紅葉青山下，準擬相携把菊枝。
客談西湖舊事感而賦詩 徐瑞
湖上輕風颭酒旗，水光山色漾晴暉。紅塵駿馬青絲鞚，畫舫佳人白紵詞。錦瑟兩行春宴罷，玉笙十里夜遊歸。錢塘一枕繁華夢，回首凄凉鬢欲絲。
王子賢疲於役移家彭澤示詩索和 徐瑞
何人筆削晉東西，豈是王家父子癡。可奈秋風吹破屋，誰憐夜月揀寒枝。載書共羨知幾早，懷土空慚見事遲。欲理瘦筇尋五柳，摩挲方竹已成規。
春日田園雜興 馮澄
編闌春思倩吟鞭，著面和風軟似綿。黄犢烏犍秧穀候，雄蜂雌蝶菜花天。把鉏健婦踏烟壟，抱甕丈人分野泉。忙事關心在何處，流鶑不聽聽啼鵑。
春日田園雜興二首  其一 梁相
膏雨初晴布穀啼，村村景物正熙熙。誰知農圃無窮樂，自與鶑花有舊期。彭澤歸來惟種柳，石湖老去最能詩。桃紅李白新秧綠，問著東風總不知。
春日田園雜興二首  其二 梁相
麥疇連草色，蔬逕带蕪痕。布穀叫殘雨，杏花開半村。吾生老農圃，世事付兒孫。但遇芳菲景，高歌酒滿尊。
春日田園雜興 仙村人
芳草東郊外，疏籬野老家。平疇一尺水，小圃百般花。青箬閑耕雨，紅裙鬬采茶。村村寒食近，插柳遍檐牙。
春日田園雜興 楊本然
春風建業馬如飛，誰肯田園拂袖歸。栗里久無彭澤賦，松江僅有石湖詩。踏歌槌鼓麥秧綠，沽酒裹鹽菘芥肥。吳下風流今莫續，杜鵑啼處草離離。
春日田園雜興 全璧
倦遊歸隠白雲鄉，芳草庭閑晝日長。晉氏衣冠門外柳，豳人風俗屋邊桑。青林伐鼓村村社，綠水平疇處處秧。未分東風欺老眼，一編牛背卧斜陽。
春日田園雜興 呂文老
月筩紀閏附青煒，民野陶然化日熙。祀備枌榆祈稔歲，宴酣花柳樂清時。洛中富貴斜陽恨，綿上勳勞千古思。浩興歸來吟不盡，陶詩和後和豳詩。
春日田園雜興 方德麟
繞畦晴綠弄潺湲，倚杖東風却黯然。往夢更誰憐秀麥，閒愁空自託啼鵑。犁鉏相種地力盡，花柳無私春色偏。白髪老農猶健在，一蓑牛背聽鳴泉。
題鄭所南老子推蓬竹圖 方德麟
雅操端如金鐵，幾度凌霜傲雪。風前略露烟梢，未許人窺全節。
春日田園雜興二首  其一 何鳴鳳
東風轉矚又東臯，久賦將蕪力未薅。古木陰深巢燕弱，荒陂水淺怒蛙豪。兒癡方擬半栽秫，身隠尚嫌全種桃。何許蕨薇君欲采，饑眠堪羨華山高。
春日田園雜興二首  其二 何鳴鳳
星明天駟兆興農，稼圃犁鉏處處同。播穀競趨新禹甸，條桑猶記舊豳風。草緣疆畎縱橫綠，花隔藩籬深淺紅。自笑偷生勞種植，西山輸與采薇翁。
春日田園雜興 翁合老
韶華到處入冥搜，郭外人家事更幽。土脈正融催觳觫，林陰微合聽鉤輈。誰家酒熟社公醉，明日桑空蠶妾愁。祇恐春工忙裏度，又吟風雨滿城秋。
春日田園雜興 劉蒙山
桑風吹綠滿原頭，西崦東臯暖氣浮。村婦祈蠶分麵絸，老農占歲說泥牛。田烏飛逐耕烟犢，桑扈鳴隨喚雨鳩。鄰叟相邀同社飲，旋將新酒向花篘。
春日田園雜興 周暕
蛙聲似吹雨初足，桑葚欲紅風始和。少婦每憂蠶利薄，老夫惟喜秫苗多。舊栽花木山鶑識，新買陂塘野鷺過。此境東風元自好，當年金谷事如何。
送僧歸蜀 周暕
詩禪寄杖錫，不問道途難。到水浮杯渡，逢山卸笠看。悟空諸念寂，傳佛一燈寒。蜀國又歸去，令人憶道安。
寄悅上人 周暕
一錫千峰遠，聞師住少林。雲生坐處石，佛見定時心。清福人間少，紅塵山外深。何當重問訊，來借朱堂吟。
次秋山月上人韻 周暕
十指曾彈月下琴，已知太古有遺音。三乘四諦無非道，萬法千門只此心。得句何妨聞鼓□，□機不復有魔侵。近來□□□□□，無奈□□三尺深。
次僧韻 周暕
曾對寒爐細畫灰，幾番回首重徘徊。山間已有幽人占，門外寧教俗子來。老杜句留修覺寺，東坡詩在妙高臺。新凉擬辦登山屐，莫待黄花逸興催。
聞平湖僧紹義自嶺歸又入浙 周暕
曾寫當年送別詩，小窗幾度夢魂飛。句從薝蔔林中得，人在梅花嶺外歸。禮罷祖師無有相，遍參老宿悟來機。歸舟久駐西湖上，聞道新來景又非。
春日田園雜興 趙必范
一歲農功只在春，夫夫婦婦幾艱辛。青門舊有種瓜地，綠野新添躬稼人。早把牛衣教諸子，欲修蠶具問良辰。夜來谷口東風過，只恐逢人問子真。
句  其一 趙必范
卜歲聊憑六壬課，有生未識五辛盤。
句  其二 趙必范
幸有漁樵同此樂，苦無車馬自相諠。
句  其三 趙必范
幾點飛花芳徑雨，一雙新燕荻簾風。
句  其四 趙必范
茭白生苗藏蛤地，桑黄含葚浴蠶天。
春日田園雜興 姚潼翔
壁寫新年百事昌，春盤次第蓼芽香。燒燈過了爭挑菜，祭社歸來便撒秧。布穀幾聲催耜畝，吳蠶三伏正條桑。一春忙過無多日，又聽鸝鶊報麥黄。
春日田園雜興 高鎔
已學淵明早賦歸，東風吹醒夢中非。鶑聲睍睆來談舊，牛背安閑勝策肥。時聽樵歌時牧笛，間披道氅間農衣。篇詩那可形容盡，何似忘言對夕暉。
春日田園雜興 吳㻦
野水渾邊戲乳鵝，疏籬缺處曬耕蓑。草青隨意牛羊卧，門靜無人燕雀多。夫倦倚犁需婦饁，翁歡擊壤和孫歌。新來別有營生計，又喜巡檐住蜜窠。
游罏山 吳㻦
通都無羊腸，罏中有羊腸。都人有羊腸，罏人無羊腸。發原馬之肝，委蛇豸之背。曲曲達藍橋，意與仙靈會。靜夜非笙簧，依微送天籟。
春日田園雜興 胡南
世數有遷革，田園無古今。鳥喧爭樹暖，牛倦憩牆陰。水活土膏動，風微花氣深。淵明千古士，佇立此時心。
春日田園雜興 姜霖
老盆傾酒試新嘗，社鼓村村閙夕陽。麥隴風微牛睡穩，芹塘泥滑燕歸忙。半村飛雨斷烟濕，一徑落花流水香。鼎貴安知此中意，徒能學犬吠村莊。
春日田園雜興 東必曾
噀綠郊原春事深，治生幽趣豁塵襟。聲聲禽語耕人意，種種花開老圃心。桑葉漸舒梯欲整，麥苗暗長路難尋。日長雖有荷鉏倦，薄暮歸來常醉吟。
春日田園雜興 方子靜
東臯雨後土膏肥，夙駕烏犍出短扉。秧水平疇蛙閣閣，菜花滿稜蝶飛飛。比鄰社酒歡猶在，牆壁農書事已非。獨喜桑麻今正長，淵明歸去最知幾。
春日田園雜興 朱孟翁
餖飣蔬槃已竹萌，如何布穀未催耕。牧兒懶散騎牛過，遊子牽連信馬行。秧際窺魚翹白鷺，花間捎蝶下黄鶑。東風歲歲添新綠，獨我霜髯多幾莖。
春日田園雜興 趙必拆
一段佳山水，芳時事正妍。犢耕青燒雨，鶴卧碧桃烟。社老邀嘗煮，鄰僧伴摘鮮。莫嫌陶令拙，農圃得餘年。
春日田園雜興 劉時可
土膏初動雨初收，草徑茅亭趣最幽。坐睡略無朝市夢，踏歌時有里閭遊。半丘秧秫醉堪酒，五畝樹桑寒可裘。老圃老農誠足學，不成吾道付滄洲。
春日田園雜興 釋了慧
平疇水遶徑微分，小圃雲深景不繁。此處農桑雖是僻，多情鶑燕不嫌村。倦眠芳草閑黄犢，靜對幽花倒綠樽。見說弓旌方四出，欲更名姓掩衡門。
春日田園雜興 許元發
片雲豈是出山時，曾被東風誤一吹。歸意不煩啼鴂勸，閑情只許落花知。桑麻窮巷扉長掩，烟火空林黍自炊。栗里輞川非謬計，晴窗子細味渠詩。
春日田園雜興 洪貴叔
棄官杜甫罹天寶，辭令陶潜歎義熙。暖日浣溪仍舊迹，春風栗里只前時。苗生阡陌培嘉種，花繞林塘發故枝。佳興二公能領會，可能胸次太多詩。
春日田園雜興 楊舜舉
露畦烟陌裏，名利等秋毫。引犢隨牛放，祈蠶望繭繅。和根挑薺菜，带葉摘櫻桃。讀罷歸來賦，臨風欲和陶。
春日田園雜興 徐端甫
曉出東郊跨蹇馿，弄晴微雨潤如酥。犬依桑下烏犍卧，鳩雜花間黄鳥呼。楊柳嫩摇風氣力，稻秧新著雨工夫。農家滋味誰知得，飽飫豚蹄酒一盂。
春日田園雜興 朱釋老
家山萬象春歸好，詩筆拈來感物情。泉脈動時毋待灌，土膏起處正宜耕。無窮懷抱風和暢，不盡形容雨發生。試問封侯萬里客，何如守拙晉淵明。
春日田園雜興 李萼
村居只是舊衣冠，北墅南園熟往還。雨外泥深牛觳觫，花邊風暖鳥閒關。躬耕自得莘郊樂，日涉誰知陶逕閑。只說桑麻元自好，不須釋耒歎時艱。
春日田園雜興二首  其一 陳公凱
春風冗我田園務，野思芳情約不齊。檢點瓜邱仍芋壟，按行桑墅更秧畦。偶陪靈運山前屐，或學東坡雨外犁。薄暮倦歸專一事，旋誅生菜甕黄虀。
春日田園雜興二首  其二 陳公凱
世事不挂眼，寄情農圃中。鉏犁衝曉雨，杖屨立東風。芽穀驗仁脈，澆花趲化工。獨餘真意味，濁酒自燒菘。
春日田園雜興 蔡潭
雲過催花雨，風收困麥烟。一鋤天地裏，三月翠紅邊。朝市雖無夢，郊墟似有緣。種瓜何代叟，豈識趣熙然。
春日田園雜興 俞自得
暄和春景好供詩，日暖風輕土脈肥。白鷺時窺秧刺刺，黄鶑頻說柳依依。幾回野水聞姑惡，數樹春英叫姊歸。物態滿前看不足，等閑吟詠對斜暉。
春日田園雜興 東湖散人
物色天成畫不如，東風又到野人廬。蜜蜂辛苦供常課，科斗縱橫學古書。小雨杏花村問酒，澹煙楊柳巷巾車。汀洲水暖蘆芽長，更買扁舟伴老漁。
春日田園雜興 感興吟
兒結蓑衣婦浣紗，暖風疏雨趲桑麻。金桃接種連花蕊，紫竹移根带筍芽。椎鼓踏歌朝祭社，賣薪挑菜晚回家。前村犬吠無他事，不是搜鹽定榷茶。
春日田園雜興二首  其一 王進之
桑田滄海幾興亡，歲歲東風自扇揚。細麥新秧隨意長，閑花幽草爲誰芳。午橋蕭散名千古，金谷繁華夢一場。滿眼春愁禁不得，數聲啼鳥在斜陽。
春日田園雜興二首  其二 王進之
東君私我此閑身，脫却青衫野服更。桑可以絲麻可績，麥宜續食韭宜羹。分甘壟上耕雲隠，夢不湖邊拾翠行。物意豈知滄海變，曉風依舊語流鶑。
春日田園雜興五首  其一 陳希聲
香紅眩眼纈蕤英，竹杖扶吟縱步行。桑眼蟆含青蕾小，麥鬚蝦磔翠芒輕。黄花菜圃午風軟，綠水秧畦春野平。芳樹幾聲鳩雨過，蒼蒼柳色弄烟晴。
春日田園雜興五首  其二 陳希聲
犁鉏徧野沸耕農，血吻鵑聲一樹紅。畦矗秧針青剡剡，隴翻麥浪翠芃芃。雞鳴晝寂花村雨，蛤吠朝寒草岸風。溪外雲過橫笛亂，微煙野色樹蘢葱。
春日田園雜興五首  其三 陳希聲
田園興在早春時，眼纈生紅喜上眉。門巷日高人掃雪，池塘煙漲水流澌。杯柈新歲歡同社，燈火元宵閙古祠。野老告余春事及，夜來小雨過前陂。
春日田園雜興五首  其四 陳希聲
田園興在半春天，春事關心夜不眠。護撒秧畦須擁水，闢栽蔬圃更隄川。青囊子粒鄉風舊，翠箬靈芽社雨前。獨立斜陽無限意，一聲撥穀野橋邊。
春日田園雜興五首  其五 陳希聲
田園興在晚春頭，且說田蠶兩事休。榆莢雨酣新水滑，楝花風軟薄寒收。青楓蛾子催桑月，綠樹鸝鶊報麥秋。但願花村無吠犬，時呼薄酒背眠牛。
春日田園雜興三首  其一 戴東老
飲了椒盤收了燈，翁携稚子步新晴。茅柴初熟勝臘醖，萊菔久虀宜晚羹。伏卵雞留上春種，出欄牛試吉辰耕。去年官賦今年罷，寂甚門前犬吠聲。
春日田園雜興三首  其二 戴東老
昨夜西郊雷隠鳴，金穰檢歷兆秋成。槍旗味向茶畦蓄，餠餌香從麥隴生。拂去梁塵招燕乳，撥開檐網看蜂營。誰家子女群喧笑，競學賣花吟叫聲。
春日田園雜興三首  其三 戴東老
野花村醖賞清明，挑菜踏青魚隊行。禊水戲浮觴白羽，厨煙不禁飯黄精。田功宜早秧勤插，桑價方高繭告成。莫道犁鉏忘學問，讀書聲間織機聲。
春日田園雜興 陳文增
熙熙壠畝扇和風，簇簇人煙野意濃。培溉桑麻沿汲路，經行薺麥省耕農。飲牛澗暖山摇影，接果枝青蘚拆封。酒熟花香村欲社，芒鞵藤杖儘從容。
春日田園雜興 九山人
軒裳一夢斷塵寰，桑柘陰陰靜掩關。種秫已非彭澤縣，采薇何必首陽山。因憐社鼓剛催老，轉覺儒冠不負閑。君看浣花堂上燕，芹泥雖好亦知還。
春日田園雜興 桑柘區
粟爵瓜官懶覬覦，生涯雲水與煙腴。晚風一笛麥秧隴，春雨半鉏桑柘區。可是樊遲宜請學，肯教陶亮歎將蕪。斜陽芳草關情處，更把新詩弔石湖。
春日田園雜興 柳州
東風生意閙，農圃正宜勤。稻種開包曬，菊苗依譜分。疇西曉耕雨，舍北暮鉏雲。莫待荒三徑，歸歟陶令君。
春日田園雜興 草堂後人
桑眼已開芳晝長，西疇東墅足相羊。麥風初暖燕爭壘，林雨忽晴蛙滿塘。野老新衣逢社喜，山妻椎髻爲蠶忙。紛紛遊騎踏花去，誰識吾家舊草堂。
春日田園雜興 君瑞
白粉牆頭紅杏花，竹槍籬下種絲瓜。厨煙乍熟抽心菜，篝火新乾捲葉茶。草地雨長應易墾，秧田水足不須車。白頭翁嫗閑無事，對坐花陰到日斜。
春日田園雜興 青山白雲人
昨夜東風雨一犁，曉晴鄰巷共熙熙。遮門賸喜有桑柘，輸國不憂無繭絲。小婦餉耕因廢織，老夫觀社忽成詩。眼前物物是生意，却恨淵明歸計遲。
句 無機老農
名利有危機，老於農圃宜。
句 子問
驅却餘寒碎土牛，田園生計又從頭。
句 田農夫
桃李場中已免參，只將農圃繫頭銜。
句 唐人機軸
風暖柴荆鳥語幽，麥高麻矮野桑柔。
句 忘懷老人
寸地不可棄，東風何處無。
句 五雲山人
種瓜思夏實，分菊待秋花。
句 老農
幸存耕雨地，况值養花時。
句 劉存行
麥苗花下綠，犢子草邊黄。
句 石姥寄客
水暖眠秧珥，風香豎茗旗。
句 雙澗
雨露桑麻清夜話，晴明花柳少年心。
句 雲水
晴雨花時遊子意，寒暄秧信老農心。
句 白雲人
犢外醉分芳草卧，鶑邊吟踏落花行。
句 傅宣山
耕鉏曉雨有餘地，應接東風無暇時。
句 柳耆
野犢正忙犁曉雨，谷鶑才出管東風。
句 俞如山
鳥隨牛後窺秧穀，蝶趁蜂來戀菜花。
句 跨犢者
有酒便嘗烹笋蕨，無花聊自賞桑麻。
句 佚名
社近記穿黄繭子，雨前趲摘紫槍旗。
句 山野人
鶑藏楊柳金歌舞，蝶宿梨花雪夢魂。
句 盤隠末子
桃林我憶放牛日，葵圃誰思逸馬時。
句 扶杖夫
一生甘作扶犁手，萬變寧移抱甕心。
句 廷雲
蛙鳴莫夜官何爲，蝶戀芳菲夢不知。
句 翁自適
鴉趁犁翻爭啄食，蜂粘絮落苦貪香。
句 郭建德
烟連草色迷平野，雨趁鳩聲過別村。
句 駱儒賓
烹羆籜龍新上筯，修來秧馬尚依牆。
句 陳公舉
清曉蛙聲引啼鴂，夕陽牛背立歸鴉。
句 晚靜
牛飲芳陂鴉立背，馬過秀野蝶隨蹄。
句 竹簑笠翁
蠶一二眠催出伏，秧三四葉尚憂風。
句 俞野處
郎罷耕歸呼囝牧，阿翁眠起問姑蠶。
句 藍田道人
晴原望新麥，一片綠雲香。
句 林泉生
桃李公門者，將蕪胡不歸。
句 傅九萬
笑他思著蓴鱸者，却感秋風始去官。
句 才人
山翁不識時宜甚，猶學淵明裹葛巾。
烏夜啼 宋無
露華洗天天墮水，燭光燒雲半空紫。西施夜醉芙蓉洲，金絲玉簧咽清秋。鼙鼓鞭月行春雷，洞房花夢酣不迴。宮中夜夜啼栖烏，美人日日歌吳歈。吳王國破歌聲絕，鬼火青熒生碧血。千年壞塚耕狐兔，烏銜紙錢掛枯樹。髑髏無語滿眼泥，曾見吳王歌舞時。烏夜啼，啼爲誰。身前歡樂身後悲，空留瑟怨傳相思。烏夜啼，啼別離。
自君之出矣二首  其一 宋無
自君之出矣，妾不出閨門。懷君不敢恨，惟有感君恩。
自君之出矣二首  其二 宋無
自君之出矣，妾自奉尊嫜。知君不思妾，亦當思故鄉。
公無渡河 宋無
九龍爭珠戰淵底，洪濤萬丈湧山起。鱷魚張口奮靈齒，含沙射人毒如矢。寧登高山莫涉水，公無渡河，公不可止。河伯娶婦蛟龍宅，公無白璧獻河伯，恐公身爲泣珠客。公無渡河公不然，憂公老命沉黄泉。公沉黄泉，公勿怨天。
戰城南 宋無
漢兵鏖戰城南窟，雪深馬僵漢城沒。凍指控弦指斷折，寒膚著鐵膚皸裂。軍中七日不火食，手殺降人吞熱血。漢懸千金購首級，將士銜枚夜深入。天愁地黑聲啾啾，鞍下髑髏相對泣。偏裨背負八十創，破旗裹屍橫道旁。殘卒忍死哭空城，露布獨有都護名。
公莫舞 宋無
公莫舞，公莫舞，鴻門王氣歸真主。何人睚眥赤龍子，手循玉玦目相語。令公莫舞公楚舞，劍光射日白虹吐。人發殺機天不與，撞斗帳中唉亞父，霸業明朝棄如土。
長門怨 宋無
金壺咽淚蓮花澀，銀箭浮遲渴烏泣。知更阿監羅襪冰，暝對星河玉階立。內官唱漏催曉籌，芙蓉夢破燕支愁。起來妝罷窺繡戶，三十六院殘燭幽。建章風傳鳳吹遠，翠華晨幸昭儀館。箜篌不語心自語，愁長如天恨天短。紅裀暖踏楊花雪，絳縷閒封守宮血。鸚鵡空猜警蹕聲，春寒緊護流蘇結。
寶劍謠 宋無
鐵精蒼玉龍，景潜萬丈虹。孤電走白日，老冰立秋空。提出天地愁，八極來清風。未逢龍準帝，古匣塵土蒙。大蛇當道兮若斷秋蓬，嗚呼寶劍兮亦將遇乎英雄。
枯魚過河泣 宋無
北溟有鯤，歕薄崑崙，氣吞積石摧禹門。過河河水枯，蹤跡困泥塗。垂涎向海若，能濟涓滴無。中流有魴鯉，不貸斗升水。巨口走噞喁，逆游莫若鮪。鯤兮鯤兮，爾泣何由。龍伯知决雨，津倒天池。洚水橫行，隨鯤所之。揚鰭爲謝魴與鯉，還有桃花春漲時。
玉津園棄景鐘歌 宋無
炎精不靈火不德，赤熛怒帝喪英魄。羿弓射日日無光，黄金大鏞破釜色。天崩七廟移神虛，鬼哭長陵一抔土。十二盤傾夜月寒，漢銅仙人淚如雨。六龍屈曲眠秋草，草根蟪蛄語昏曉。紫苔滿地愁古春，東風吹得乾坤老。蝸涎鳥篆銀泥剝，烏啄蒲牢戲左角。更殘漏斷聲莫聞，凡鷄司晨尊鐵鐸。
妾薄命 宋無
雲母屏，琢春冰，鮫女織綃蟬翼輕。比妾妾薄命，比君君薄情。紅綿拭鏡照膽明，還疑妾貌非傾城。傾城從來有人妒，况復君心不如故。故人心尚峰九疑，新妾那能無故時。補天天高，填海海深。不食蓮菂，不知妾心。
天馬歌 宋無
天馬天上龍，駒生天漢間。兩目夾明月，蹄削崑崙山。元氣飲沆瀣，躍步超人寰。天上玉帝老不騎，饑食虎豹曉出關。滅沒流彗姿，歘忽紫電顔。黄道三十六萬里，日馳週天去復還。時乎降精渥洼中，龍性變化終難攀。天馬來，瑞何朝。化爲龍，應童謠。騶虞仁獸耻在坰，龍亦絕跡歸赤霄。風沙豈無大宛種，雖有八極安能超。天馬來，雲霧開。天廄騕褭鳴龍媒，龍媒不鳴鳴駑駘。
古硯歌 宋無
神媧踏雲補天去，遺下一團蒼黑天。千年萬年乾不得，長带盤古青紫烟。玉工剖天天化石，石內星精有餘魄。琱光發炯成禹璧，海王川后輸玄液。帝青呵霧坤倪濕，匣月不開太陰泣。破天殘缺無人補，一穴絲絲漏春雨。空藏老石磨今古，補天何時與天語。
五雜組  其一 宋無
五雜組，角黍絲。往復還，借書瓻。不得已，居九夷。
五雜組  其二 宋無
五雜組，冠冕纓。往復還，戍卒更。不得已，困平城。
湖上意 宋無
晚過鴛鴦浦，無心唱採蓮。莫嗔蘭槳急，爲要趁前船。
江上意 宋無
朝來暮還去，寒潮不曾住。江水亦有情，佳期幾番誤。
甘露寺放舶至瓜洲風作 宋無
天造西來險，山迴北固形。斷崖纏赤日，孤柱擘蒼溟。此地何能限，長江或有靈。然犀夜照浪，飲馬曉吞星。鐵鎖沈寥廓，樓船沒杳冥。乾坤一衣带，吳楚兩郵亭。擊楫人人倦，吹笳處處聽。海門沙自白，瓜步草猶青。夢墮浮家樂，魂遭捩柁醒。計程秋獵地，問舍暮漁汀。倏忽波濤變，匆忙網罟停。疾飆移蚌室，暗雨卷龍庭。贔屭黿鼉壯，谽谺樹石腥。危檣連偪仄，高岸失竛竮。世事無深測，生涯獨未寧。愁煩復消釋，題咏紀曾經。
送鄧侍郎歸江西 宋無
中國衣冠盡，孤臣蹈海迴。秦思魯連操，漢憶賈生才。天遠文星隠，江平畫鷁摧。人尋芳草去，雁到故鄉來。山色催行櫂，波聲送客杯。身還蘇武節，夢泣李陵臺。水落蛟龍縮，城空鼓角哀。蒼梧雲浩蕩，黄屋浪崔嵬。夜雨江蘺濕，春風杜若開。祇令少微動，慎莫應三台。
李翰林墓  其一 宋無
嗜酒傲明時，何因賀監知。承恩金馬詔，失意玉環詞。名與三閭並，身將四皓期。匡山有書讀，應亦嘆歸遲。
李翰林墓  其二 宋無
一騎紫鯨去，空掩謝山塋。落月今誰弔，長庚夜自明。乾坤沈秀氣，江水带哀聲。天上多宮府，文章不可輕。
長相思 宋無
昨夜相逢處，朦朧春夢中。遼西書不到，莫是戍遼東。
月上人還西湖 宋無
南峰歸度夏，舊業在烟霏。半夜聞清磬，一燈明翠微。雲蘿尋寺遠，猿狖見人稀。想到經行處，天花繞錫飛。
次友人春別 宋無
波流雲散碧天空，魚雁沈沈信不通。楊柳昏黄晚西月，梨花明白夜東風。秋千庭院人初下，春半園林酒正中。背倚欄桿思往事，畫樓魂夢可曾同。
答王子長 宋無
病後得書頻，情知未立身。孤燈風雨夜，兩處別離人。乙鳥歸來社，辛夷開過春。如逢元白問，莫說爲詩貧。
廢宅 宋無
金谷花開得幾春，東風吹逐路傍塵。蛙鳴私地爲官地，燕認新人是故人。珠履賣錢豪客散，玉釵乘傳舞娥顰。獸環一鎖歌鐘斷，時有鴞聲恐四鄰。
春愁 宋無
金雁塵香暗鳳絃，紅繩風緊閣秋千。園林寂寞無鶑燕，一段春愁是杜鵑。
南峰宴坐僧 宋無
空巖槁木形，入定掩松扃。鵲供銜來果，猿看誦罷經。雲霞埋衲重，苔蘚上鞋青。只有樵人識，曾因採茯苓。
訪山中隠者 宋無
遥聞擣藥聲，知有幽人家。相尋却無路，又隔一谿花。
別惠上人 宋無
秋歸虎谿月，携錫入雲松。又向深山住，還聞古寺鐘。出生供野鳥，持呪伏潭龍。好去東林下，吟看五老峰。
銅陵五松山中 宋無
樵聲聞遠林，流水隔雲深。茅屋在何處，桃花無路尋。身黄松上鼠，頭白竹間禽。應有仙家住，避秦來至今。
浦口 宋無
浦口晚潮來，佳期那可待。浪急行蘭舟，蘋花更難採。
山中書事 宋無
學道志雲霄，自然塵念拋。雨寬琴上線，風響樹間瓢。果熟供猿食，松高任鶴巢。看他陳處士，終被華山招。
泰伯廟 宋無
古者吾夫子，曾稱三讓名。後來秦失鹿，劉項死相爭。
三高祠 宋無
退能合天道，隠亦是人豪。借問祠前水，如今幾個高。
金陵送倪水西之江陵 宋無
楚江江上暮雲東，萬里春波去意濃。桃葉歌殘秣陵酒，梨花夢斷景陽鐘。沅湘水落瓊瑶合，巴蜀山來錦繡重。回雁峰前見歸雁，相思何處再相逢。
戍婦言 宋無
姑嫜有妾奉，征戰盍郎行。早取封侯去，封侯妾亦榮。
送葛鍊師遠遊 宋無
仙翁去醉碧桃春，鶴背風吹萬里身。洞裏棋高饒幾子，瓢中詩好寄何人。三峰紫翠浮芒屩，五岳烟霞染葛巾。歸日定知能縮地，莫教青竹化龍鱗。
雲雨 宋無
雲雨朝朝暮暮新，襄王魂斷楚江春。武丁曾有中宵夢，惟覓巖前版築人。
華蓋峰逸人 宋無
十步九巖壑，結茅無四鄰。山中春雨過，水上落花新。採藥逢毛女，焚香對羽人。時携一瓢酒，醉著去朝真。
岳陽夜泊圖 宋無
長憶巴陵山水秋，老來看畫却成愁。箇中無聽猿啼處，若聽猿啼更淚流。
江南思 宋無
暮雨娥皇廟，春風西子城。相思行不得，更聽鷓鴣聲。
寄王子長 宋無
薄宦仍依楚，長聞傍酒壚。客愁三月盡，春夢五更初。吟卷看花掩，行牀並竹鋪。江湖有佳句，知我每相於。
明皇並轡圖 宋無
三郎沉醉玉環隨，不上金輿索馬騎。老大獨歸南內裏，風流無復並鞍時。
贈皖山道士 宋無
世人曾不識，頭带樹皮冠。閒種藥來賣，醉將琴去彈。鶴銜仙果下，猿竊玉書看。莫服丹砂好，恐師生羽翰。
送謝士良之江東 宋無
謝安遊賞去，別酒惜臨分。萬里甘爲客，三春苦送君。風帆攲逆水，江樹入空雲。若過青山下，須題李白墳。
春閨 宋無
閒畫金釵記遠人，杜鵑啼血又殘春。琵琶絃上無多字，近日相思彈不真。
送僧還天目 宋無
瓶錫亂峰西，藤蘿晝掩扉。山藏翠微寺，僧向白雲歸。梵寂風沉磬，禪深雪到衣。想曾行道處，猿鳥共忘機。
破窗 宋無
蘚畫蟲絲紙半無，雨分錢點入櫺疏。秋風吹得青燈滅，螢火飛來照讀書。
寄郴陽廖有大 宋無
遠宦身安不，題書淚幾行。千山萬水路，一日九迴腸。鶗鴂懷春語，蘼蕪入夢香。王孫歸未得，歸得早還鄉。
沙門島 宋無
孤嶼壓滄海，風濤直下危。蛟人依蜃市，魚女祭龍祠。月黑犀牛鬬，波紅螮蝀垂。登臨有奇觀，感慨但言詩。
漢宮 宋無
武帝昇遐玉殿空，金人夜泣月明中。三千嬪御無行幸，猶費丹砂飼守宮。
沙上 宋無
四望無邊際，中浮一片沙。人家居釣艇，官賦種蘆花。渚綠紅蒿短，江清白鳥斜。乘流欲東去，萬里寄生涯。
牆頭杏花 宋無
紅杏西鄰樹，過牆無數花。相煩問春色，端的屬誰家。
金陵懷古 宋無
宮磚賣盡雨崩牆，苜蓿秋紅滿夕陽。玉樹後庭花不見，北人租地種茴香。
墨梅寄因上人  其一 宋無
寒枝香在天外，疏花影流水中。梨雲夜深清夢，草玄筆底春風。
墨梅寄因上人  其二 宋無
夢覺霜林墮月，眼明野水浮枝。橫玉不吹春去，斷縑閒寫相思。
長信秋 宋無
長信秋來月自圓，夜香猶拜玉階前。妾今不願君王寵，惟願君王壽萬年。
句曲王尊師 宋無
不與俗人接，草堂雲自封。有時鍊丹去，無處覓行蹤。樹暖猴捫蝨，花香鹿養茸。曾期尸解後，終隠大茅峰。
萍 宋無
風波長不定，浪跡在天涯。莫怨身輕薄，前生是柳花。
山中僧 宋無
雪頂霜眉齒半稀，跏趺苔石看雲歸。山童掃葉鶴飛起，狼籍松花滿衲衣。
唐人四馬卷  其一 宋無
金銜初脫齒新齊，蹄玉無聲赤汗微。昨日杏園春宴罷，滿身紅雨带花歸。
唐人四馬卷  其二 宋無
簇仗回來玉勒閒，黄門牽向落花間。君王不愛長楊獵，嘶入春風十二閑。
唐人四馬卷  其三 宋無
霜蹄踏月早朝回，尾弄紅絲拂紫苔。日暖龍池初洗罷，尚方聞進御鞍來。
唐人四馬卷  其四 宋無
太僕新調試錦韉，九重日色照連錢。春來興慶池邊路，偏稱宮中軟玉鞭。
宮人斜 宋無
步摇明月冷無光，骨掩春泥草亦芳。艷魄不隨紅粉盡，化爲蝴蝶舞昭陽。
遊楞伽寺 宋無
蘿逕入蒼靄，鐘聲來翠微。招提在何許，雲外一僧歸。
猿 宋無
巴峽聞聲愁斷腸，冷泉照影綠陰凉。藤摇亂雨領兒過，樹曬斜陽拾蝨忙。獻果去尋幽洞遠，攀蘿來撼落花香。空山月暗無人見，啼入白雲深處藏。
鶴 宋無
毛骨珊珊白雪清，千年世上頂丹成。晴飛碧落秋空闊，露立瑶臺夜月明。仙島雲深歸有信，天壇花落步無聲。時來華表何人識，依舊翻身上玉京。
遊天姥山 宋無
欲去不得路，自將蘿蔦捫。相逢採藥叟，偶入落花村。晴草鹿眠軟，雨潭魚上渾。無人動烟火，應取曉霞吞。
寄題無照西園 宋無
近地棲禪室，祇園草木薰。鞋香花洞雨，衣潤石欄雲。松吹和琴雜，茶烟到樹分。遥知道林輩，來此論玄文。
寄斷江上人 宋無
長江瀉百灘，句截斷狂瀾。片石青松下，孤風白日寒。空花隨麈落，曉月對棋殘。誰共清吟癖，巖扉敞夜闌。
寄錢翼之 宋無
作賦擬相如，何人誦子虛。琴彈中散操，扇玩右軍書。北闕青雲近，南冠白髪疏。煩君傳遺逸，著我入樵漁。
揚州即事 宋無
玉壘開方面，金湯控上游。連營驃騎宅，重柝雁行樓。彊弩虛空發，飛橋日夜浮。烟生烽燧地，草死虎狼秋。此處兵威震，當時國步憂。六年襄郡守，三策藎臣謀。大將深圍陷，長江萬里休。兩淮先按堵，孤注獨橫籌。破竹纔乘勢，聞風已置郵。乾坤機軸轉，海嶽版圖收。春變山堂柳，波通汴水鷗。平坡南下馬，遠渡北來舟。無復瓊花夢，猶餘芍藥愁。塵埃何豎子，還擁黑貂裘。
商人婦 宋無
日日湖頭望，望夫夫未回。無情春水恨，祇送別船來。
玉環病齒圖 宋無
一點春寒入瓠犀，海棠花下獨顰眉。內厨幾日無宣喚，不問君王索荔枝。
琵琶 宋無
一片相思木，聲含古塞秋。琵琶是誰製，長撥別離愁。
杜工部祠 宋無
老病思明主，乾坤入苦吟。秋風茅屋句，春日杜鵑心。詩史孤忠在，文星萬古沉。祇應憶李白，到海去相尋。
山中 宋無
半嶺松聲樵客分，一溪春草鹿成群。採芝人入翠微去，丹竈石壇空白雲。
湘竹杖寄無住 宋無
采向舜妃江廟前，得來賈客木蘭船。老宜泉石搘慵態，吟稱烟霞倚瘦肩。宴坐夜和金錫憩，經行春卓紫苔穿。知師道價神龍護，莫漫騰空去九天。
老將 宋無
殺氣消磨暗鐵衣，夜看太白劍無輝。舊時麾下誰相問，半去封侯半不歸。
老馬 宋無
瘦蹄生入玉門關，病放沙場戰骨閒。歸齕殘芻應有淚，將軍頭白戍天山。
老農 宋無
倩搔背癢坐深村，愛說前朝賜帛恩。縣帖不來尋社長，自攤牛契教玄孫。
老牛 宋無
草繩穿鼻繫柴扉，殘喘無人問是非。春雨一犁鞭不動，夕陽空送牧兒歸。
如鏡伐竹架過牆葡萄斷竹插地復生枝葉無住序曰瑞竹余以詩贈之 宋無
爲引寒藤延晚翠，試栽碧玉動秋根。鳳梢依舊生虛籟，龍籜相將添遠孫。林月過庭窺斷影，茶烟潤色到啼痕。湯休麗藻題還徧，貝葉應多此處繙。
無題 宋無
花影玲瓏滿繡牀，自調綠綺背紅窗。惆悵佳期學絃線，七條哀怨不成雙。
寄衣曲  其一 宋無
聞有宮袍賜，翻令閨意傷。良人在行伍，祇待妾衣裳。
寄衣曲  其二 宋無
征衣須早寄，遥憶藁砧寒。莫訝啼痕少，相思淚已乾。
贈竺鍊師 宋無
姓疑乾竺古先生，霞外幽栖近四明。履斗星移冠劍影，步虛風引珮環聲。蘂宮夜喚青鸞降，花洞朝騎白鹿行。長使芝童看藥竈，爲耽瓊液過蓬瀛。鶴傳仙語歸華表，魚寄丹書上赤城。怪石醉中拈筆畫，險棋靜裏按圖爭。玉桃竊慣慵留種，瑶草尋多盡識名。縮地日携龍作杖，卧雲時約鳳吹笙。海邊定與安期遇，關上當逢尹喜迎。我本翠寒山道士，相隨便欲採黄精。
送翟山人 宋無
聖代容高尚，山林隠去休。方知堯舜日，亦自有巢由。
贈日東僧 宋無
肄業重溟外，隨緣大夏中。錫飛鯨海靜，杯渡蜃樓空。音信千峰隔，華夷一水通。秋深故國夢，應與逝川東。
江山萬里圖 宋無
只尺寒流千萬峰，湍聲寂寂暮猿空。買船欲泛春潮雨，楚樹吳雲是畫中。
江南曲 宋無
遥天碧蕩蕩，遠草綠愔愔。併作相思海，春來一樣深。
蕃釐觀感瓊花 宋無
后土祠南裔，坤維媲室家。國封嚴典禮，宮祀尚褒嘉。不是神靈異，焉能眷邇遐。應須有玉女，到此賞瓊葩。麗服從空降，明粧倚日斜。同揮五雲扇，共駐七香車。月姊羞調粉，風姨罷散花。青童迴絳節，金母屏彤霞。故事唐時盛，佳名數代誇。塵根雖下界，天意在中華。雪讓瓏璁巧，冰銷刻鏤瑕。人間惟獨爾，地上更何加。萬蘤殊寥落，群芳避艷邪。玫瑰誠執御，芍藥等泥沙。聖運俄驚輟，兵强忽肆拏。舛訛難核實，真贋遂聱牙。雷雨還驚蟄，潜藏重發芽。旁枝微舊崛，新葉漫榮荂。尤品終蕪沒，珍蕤逐水涯。兩朝成草莽，九廟雜龍蛇。古殿蘭旗暗，殘爐桂燎賒。蕣顔愁想像，珠樹絕驕奢。寂寞無雙譽，徘徊但自嗟。八仙聊免俗，消得寶欄遮。
送母丘秀才自黔中歸益川 宋無
黔南萬里地，劍外去寧親。蜀魄花成血，山魈樹隠身。竹枝歌峽夜，椰子醉蠻春。歸訪王孫宅，彈琴有故人。
郊外晚望 宋無
野曠行人少，林荒夕照微。烟中一聲笛，何處牧兒歸。
揚州 宋無
紅橋二十四，明月照笙歌。若是迷樓在，遊人應更多。
寄山中僧 宋無
名山舊隠巖巒秀，精舍蕭閒殿閣虛。像禮旃檀千古佛，經翻貝葉五天書。獸依草座跏趺後，禽下花臺施食餘。空翠濕衣橫楖栗，紺泉澄鉢涌芙蕖。鷲峰夢遶雲中寺，鹿苑身栖物外居。清梵夜迴松月冷，孤禪晝起柏烟疏。曙鐘寒韻侵虛籟，午供春香入野蕪。道念有時憐老病，塵緣無計問真如。遠公若許來同社，陶令何妨去結廬。便向東林傍尊宿，菩提從此發心初。
遊三茅華陽諸洞  其一 宋無
冠带寒星帔剪霞，步虛去宴玉宸家。醉歸却跨青鸞下，衝落碧桃無數花。
遊三茅華陽諸洞  其二 宋無
玉案清香徹夜焚，紫烟成蓋覆茅君。數聲金磬秋壇霽，敲碎遥天一縷雲。
遊三茅華陽諸洞  其三 宋無
書滿琅函秘不開，雲窗霧閣鎖青苔。門前白鹿將麑過，定是避秦人引來。
遊三茅華陽諸洞  其四 宋無
淡染雲霞五色衣，杏壇朝罷對花披。洞中養隻千年鶴，長被仙人來借騎。
墨梅 宋無
生意玄烟裏，春工毛穎中。枝頭兩三蕊，開不假東風。似到孤山下，斜枝入眼中。分明幾點雪，欲折又成空。
杭州 宋無
錦繡波翻太液空，一池寒雨落芙蓉。內前尚有中官住，却聽西蕃寺裏鐘。
羅嗊曲 宋無
玉井荷花碧，中藏偶意深。綠房千萬菂，多少可憐心。
四皓 宋無
四老本英雄，來成羽翼功。向令秦重士，未必隠山中。
子陵 宋無
乾坤罷戰塵，漁釣可藏身。何事劉文叔，猶來覓故人。
孔明 宋無
有心興漢室，不意託孤兒。帝昔曾三顧，臣今表出師。
淵明 宋無
心寄羲皇上，生逢晉宋時。風流千古意，只有杜鵑知。
春歸 宋無
報道春歸去，忙來看落紅。豈知春不去，還在綠陰中。
漁父 宋無
紉草成春服，汲湘供晚炊。人間風浪險，醉裏幾曾知。
馬塍 宋無
桃李宮城近，偏承雨露恩。至今耕種地，一半作花園。
蘇堤 宋無
漢苑花何處，唐陵柏已空。相逢大堤柳，令我憶蘇公。
玉津園 宋無
御愛花無主，長生樹幾時。青青輦路草，盡屬牧羊兒。
武穆墳 宋無
若論將軍勇，神京反掌圖。中原數千里，可惜葬西湖。
祚德廟 宋無
祀典當時盛，忠曾保趙孤。誰知宋祚絕，今與廟俱無。
景靈宮 宋無
孟月祠原廟，都人憶故宮。當年駕幸處，喬木鳥呼風。
杭州 宋無
山勢猶龍鳳，行宮已劫灰。北人偏悵望，曾見汴京來。
建業懷古 宋無
離居迫馳道，晨往內西門。屏營無顧問，偶逢路人言。昔有六代宮，今爲百姓園。阿閣餘故基，層城但頹垣。金鋪失嚴邃，玉座變荒原。陳昏蚤墮滅，隋奢亟崩奔。樂極終復悲，替興相覆翻。結綺徒構恨，臨春工鎖冤。貴嬪艷亦無，麗華皆不存。高堧鳥烏集，沃壤蓬麻繁。鴞如拜月魄，蝶化尋芳魂。草遺舊裙色，花泫新啼痕。空餘龍津水，流入魚藻渾。猶涵睿澤在，尚感陽和恩。孰知涓滴微，曾悅萬乘尊。坐令芻蕘賤，禊飲汙其源。念彼禾黍地，凄然難具論。寵深乃見辱，涕下還成吞。
海上自之罘至成山覽秦皇漢武遺跡 宋無
霧氣沈坤極，濤聲撼北溟。雲霞五色水，丹碧萬重屏。脈絡華夷秀，并吞宇宙青。石梁橫地戶，洞構壓風霆。砰磕紛鳴鼓，漰渹疾建瓴。提封思霸主，巡狩陟遐坰。黔首何多難，皇居不少寧。山驅麟避藪，海塞蜃遷庭。鹵簿周荒服，鱗蟲畏典刑。天吳驚象駕，精衛泣鑾鈴。浪激秦嬴怒，崖崩漢武靈。空悲祖龍死，但覺鮑魚腥。采藥終驕妄，求仙竟杳冥。惟聞傳二世，無復享千齡。古昔飛騰客，能存變化形。解交烏兔髓，定翳鳳凰翎。玉檢微藏旨，金丹別有經。東華司筭歷，南岳考功銘。億劫開玄閟，三宮護紫扃。睿仁斯可冀，淫暴詎堪聽。漫致安期舄，虛邀阿母軿。昆池波鼎沸，阿閣土花零。夜雨蛇升樹，春潮蛤上汀。茂陵迷亂草，禁苑暗流螢。奢侈如飄電，危亡若炳星。明君當至治，方士或來停。火宅休生棘，情河易轉萍。願逢清靜化，昌運幾時丁。
憶舊寄金陵馮壽之 宋無
憶昔江東日，離居託孟鄰。儒家見君好，談席偶情親。南斗文昌近，西山爽氣新。驪珠驚俗眼，瓊樹倚芳晨。大雅今重臯，奇才豈易倫。珊瑚生海網，汗血出天津。句滿鷄林賈，名齊雁塔人。傳經心入聖，用筆意凝神。射策應先手，藏環定後身。巨流思待濟，吾道詘當伸。落魄傷遲邁，依棲笑隠淪。三年爲倦翼，萬里作窮鱗。伏枕思霜橘，歸溪戀紫蓴。鴻稀石城信，魚隔太湖濱。故宅閒多草，空船獨採蘋。夜吟酬蟋蟀，暮景歎麒麟。老恐襟期斷，悲懷轍跡陳。舊峰還似洛，淮水想猶秦。勝地登臨數，殊鄉夢寐頻。潮吞李白月，花動謝安春。有興須相覓，無聊漫自呻。休疑交契闊，尚覺膽輪囷。遠物那堪贈，佳音欲細詢。勞歌因奉寄，題罷更沾巾。
詠石得天字 宋無
肢脈崑崙析，胚渾混沌先。靈分玄島峙，秀聚景雲鮮。覆壓風雷窟，枝撐宇宙穿。崚嶒攲篠霧，歷棘聳蘿烟。嶪嶪棲危壁，磷磷過瘦涓。雨攻繩眼斷，浪擊彈窩圓。筆架珊瑚豎，屏圍瑪瑙偏。骨攢獰鬼竦，脊凸老蛟跧。劍卓空蒼色，矛森紫翠顛。醜宜鎸鳥篆，剛可利龍泉。怪漬潮紋濕，頑和地軸連。篔簹梢映带，薜荔葉縈纏。磊磈蛇身縮，崩崢鳳勢偏。蘚侵題字處，藤絡倚筇邊。碎礫鋪文貝，尖峰斫黛蓮。竇深膏乳滴，甃潤土花沿。儼若峨冠者，昂如峻士焉。磴危欺木屐，磯滑怯苔氈。移恐嵐光動，捫嗔野蔓牽。衝湍聲類磬，瀉瀑韻成絃。硬性辭斤鑿，嵌形欠畫傳。鼓歌傷莫續，鼎句嘆難聯。砥礪誠由著，磨礲學及遷。畜奇希抱璞，煉餌詫飛仙。寸勢垂千仞，嵬胎結幾年。巖暉知産玉，峽束見奔川。織女支機穩，山人作枕便。隕星沈戰域，敲火出漁船。異或稱羊化，疑應訝虎眠。龜埋遺碣下，麟仆古塋前。屹立中流壯，平施大礎堅。懷沙嗟放逐，凝魄惜嬋娟。德必穹碑紀，詞當巨硯研。險思經灧澦，功擬勒燕然。嵩岱歸諸掌，蓬瀛寄一拳。不須填碧海，直欲補青天。
答無住和太初韻見寄 宋無
寶地人來少，檉陰自晚晴。片雲依石潤，孤磬出花清。竹筧分泉細，檀烟上㲲輕。勒銘留水寺，應供宿江城。適楚濤喧定，歸吳雪滯行。雨苔粘凍屐，廊葉覆閒枰。琴爲蛇紋買，書因鳥跡評。眼高無佛祖，詩癖有山兄。句妙唐風在，心空漢月明。晝禪休樹影，夜梵雜松聲。夏減遊方興，秋添住岳情。何時修白業，去結嬾殘盟。
簡翼之 宋無
碧樹綠蕪空亂雲，故人何處隔江村。舊書在手再三讀，新恨從頭又一番。竹幘隨行家具活，蘭亭摹出典刑存。幾時定訪揚雄宅，爲問太玄經裏言。
送陳衡中之越 宋無
見說會稽郡，風流如晉時。貧惟將母去，清不要人知。修竹王猷宅，春風夏禹祠。到官游有暇，好寄剡中詩。
蟬 宋無
高柳夕陽收，繁絃奏未休。數聲風露飽，一殻古今愁。凉思知秦樹，哀鳴亂渭流。年年離別處，幾曲送殘秋。
上馮集賢 宋無
忠言如海膽如山，趣入金門虎豹間。玉笋曉班聯鷺序，紫檀春殿對龍顔。氣凌百辟星辰動，賦就三都造化閒。豈向長沙淹賈傅，淳風會見筆追還。
送閔思齊浙東帥府掾 宋無
南越連閩徼，東瀛貢百蠻。軍營威帥閫，記室比官班。之子稱時彥，群公譽早攀。詩壇堪白戰，幕府政朱顔。橫槊金飈動，談兵玉帳閒。貨通夷舶富，民羨國風還。夜柝鯨潜海，春旗豹隠山。携琴遊有暇，挈榼酒休慳。將佐知書貴，勳名待詔頒。孟堅詞訟作，留照汗青間。
喜馬伯庸待制扈從還京 宋無
嚴蹕傳聲入建章，漢官趨陛肅鴛行。駕迴黄道清塵動，人在金鑾白日長。承詔曉聞天語近，賜衣春覺聖恩香。馬卿賦獵兼忠諫，獨許驂乘錫尚方。
送陳行之之信州推官 宋無
漢守曾懸榻，家聲復世綸。贊廉推雅士，列郡重嘉賓。昭代詳刑讞，賢僚體聖仁。袴襦憐故老，狴犴念冤人。英幹登時望，文華異等倫。固宜膺寵渥，豈但活罷民。江左名藩舊，風流佐幕新。平反須有頌，剛决看如神。郄鑒初榮養，黄香早締婣。錦還鄉已晝，綵戲室俄春。自補尋山屐，誰親墊雨巾。拊循恩易洽，煦嫗俗當淳。曲動陽關疊，樽移祖帳陳。未能忘手握，何得更情親。羨爾丹霄貴，悲余白髪貧。尚期金鼎藥，猶客素衣塵。巖壑將幽賞，烟霞欲隠淪。交游千古事，離別百年身。楚澤寒多雁，吳波暖見鱗。相思不相見，音問莫辭頻。
寄翰苑所知 宋無
多士當文治，明良際盛時。騷壇先佩印，策陣已搴旗。西極蹄千里，南溟翼四垂。疾雷天地破，崩嶽鬼神移。學過三都賦，神超七步詩。陰何須大賞，鮑謝只平欺。尺璧光難掩，華鐘響發遲。人遊丹桂窟，鳳噦碧梧枝。漢室方虛席，枚臯復擅詞。數承恩詔見，趨赴重官儀。黄閣登清要，蒼生息舊疲。星辰侵履舄，桃李傍階墀。珂里豪家逐，銅駝樂部隨。行歌金騕褭，醉舞玉參差。杜曲花偏滿，蓬壺酒不辭。弓開射熊館，劍倚化龍陂。秀彥居同宷，軒車出共馳。侯門相雜遝，寒素獨吁嘻。塵榻應容下，仙舟可待追。亦慚才莫逮，終負志難衰。攀附羞蘿蔦，徬徨向路岐。未酬題柱興，徒抱練絲悲。幽谷音猶澀，鹽車力尚卑。泥途淹騄駬，荆棘困黄鸝。睍睆還求友，騰驤却避羈。愁吟長鋏伴，閒夢矮牀知。縫掖今誰貴，乘桴任所之。短章非善頌，聊以展吾私。
尋貞白先生舊居 宋無
百折歷雲嶠，千花通水源。寒藤垂到地，怪石立當門。白壤煉丹赤，清池磨劍渾。曾來誦經處，片雨滴苔痕。
江干暮泊 宋無
野色隨墟落，江臯烟景饒。遠村明晚燒，高岸沒春潮。覽鏡芳年去，援毫藻思銷。琴書苦行役，不敢問漁樵。
子陵祠堂 宋無
一見故人歸去來，漁竿不肯博三台。漢陵今日無抔土，惟獨先生有釣臺。
己亥秋淮南饑客中懷故里朋遊寄之 宋無
行李依吳榜，飄蓬更楚鄉。山川歲云暮，風雨夜何長。此地從兵革，斯民復旱蝗。薦饑懷賑粟，久渴望携漿。船婦爭遺穗，樵童拾棄芒。哭喪多藁葬，征旅少贏糧。豈有災重併，而無戶損傷。一年租幸免，衆口飯誰將。生晚羞干祿，憂時念彼蒼。悲歌思請劍，頹墮輒椎牀。宵枕當寒溜，晨梳候曙光。牧羊人戢戢，放馬草荒荒。木落明秋野，江空月照霜。城烏頭併白，水樹葉先黄。羈客情難遣，朋儕興不忘。投瓊花院內，博塞竹林傍。尚恐詩盟淺，猶嗔吏鞅妨。偏提隨款段，笭箵下滄浪。稍遂田園計，終須蘿薜藏。松筠親戚輩，麋鹿弟兄行。春寺尋暄暖，晴波泛渺茫。清泉濯足冷，紫菊染巾香。醉任王侯貴，閒辭禮數忙。龐公厭州府，陶令樂柴桑。酬答幽期愜，交游素願償。短章應得附，真賞莫能量。頗似岑參句，多因杜甫揚。流傳千載後，直欲繼前唐。
南峰歸雲庵 宋無
雲伴老僧居翠微，老僧應共白雲飛。杖藜西去雲東去，日暮僧歸雲亦歸。
建業閒居春思 宋無
杜曲芳菲早，江城店舍烟。雨青榆莢地，風白柳花天。愁結丁香上，酲餘禁酒前。病多遊冶少，春事亦留連。
寄眠雲處士 宋無
聞說華陽洞，人間第八天。茅君旌屢降，弘景駕常延。地吐黄金氣，潭流碧玉泉。神丹光夜發，朱草葉春妍。羽客家相接，麟洲脈共連。山遺秦女藥，鋤得漢朝錢。處士懷貞遯，長生契宿緣。童顔曾辟穀，鶴相合成仙。嘯傲三峰上，披研萬象先。囊攢五行物，劍握七星權。石銚青精飯，風爐紫朮烟。赤松齊遠躅，玄俗並遐肩。九轉功將就，雙親念復虔。却携瓊笈轉，歸枕白雲眠。薊子家嘗歷，壺公訣盡傳。路回蓬島下，杖化葛陂邊。經案苔侵徧，閒枰雨滴穿。池留洗瓢水，壁挂斷琴絃。蕙帳𤠔空怨，蘿窗月自懸。巖存容悵望，澗去意潺湲。局久棋多變，寰清鼎又遷。衲衣期異日，築室定他年。季世嗟予晚，幽栖志獨堅。欲隨蒲坐具，已辦布行纏。學道無如此，遊方恐未然。尚遲甘旨奉，更被苦恩牽。腦慮精難滿，心憂影或偏。蘚壇情願掃，茶竈手能煎。根究嬰兒後，參同混沌前。求真不易遇，師匠早哀憐。
辟支巖道人 宋無
髪寒多不剃，門雪少曾開。瓦鉢幾星芋，石牀三面苔。緣衣蝨嬾拾，避獵鹿長來。見說巖頭樹，前生手自栽。
水驛 宋無
水驛相連曉夜行，渾無心記短長亭。莫笑楊花道飄泊，人生自有一浮萍。
李陵臺 宋無
寒風揚塵走沙石，朔氣僵人馬辟易。五千步卒當數萬，空拳奮張爭無敵。單于趣降聲疾呼，道窮矢盡身爲俘。歸無面目見天子，築臺何顔懷故都。義血不染戰場草，寧甘北首陰山老。空垂遠涕望漢天，難洒茂陵松柏邊。
靈巖寺上方 宋無
霸業銷沈烟樹濃，吳王臺殿梵王宮。屧廊人去土花碧，香徑僧歸秋葉紅。颶母射巖風動地，蛟精徙穴霧迷空。明朝江郭重回首，寺在翠微蒼靄中。
大滌山道士 宋無
童顔幾寒暑，編葉當衣裳。琴古面無漆，柏枯身有香。樹精爲老僕，石髓作乾糧。不語坐松下，天風吹髪凉。
西湖酒家壁畫枯木 宋無
衡岳喬松道途遠，成都古柏山川隔。忽驚老樹刺眼來，疑是頹崖壓東壁。拗怒風雷龍虎氣，盤摺造化乾坤力。陰連滄海一片秋，秀奪西湖兩峰色。寒雲苒惹霾晝影，凍蘚緣沿借春碧。醉翁睥睨欲掛衣，禪伯經營思憩錫。烏鳶冥下踏枝空，猿猱夜過嗔藤仄。鐵榦銅柯嗅不香，蒼雪玄烟潤將滴。便擬攀蘿解糾纏，何煩平地生荆棘。直須掃去曲碌姿，揮作昂霄數千尺。
客夜思親 宋無
老妻病女去淮西，慈母居吳鶴髪衰。我獨天涯聽夜雨，寒燈三處照相思。
梁隆吉遺馮筆并詩答以長句 宋無
吳剛夜入廣寒闕，生擒老兔出秋月。嫦娥泣雨蟾影孤，靈藥不舂玉杵歇。桂花凝毫拔蒼綠，蜀絲纏金縷湘竹。紫蘭蕊笑春風愁，蓮花仙冠墜簪玉。松腴點漆光照眸，藤肪搗雪滑欲流。樂毅小帖排銀鈎，天馬歷塊無九州。夢中忘筆那有花，古錐畫地飛龍蛇。覺來尋錐亦無處，但見鳥跡留平沙。
二喬卷 宋無
國色雙花相並栽，周郎分得小枝來。漢宮早有君王見，金屋須教一處開。
南岳李道士畫雙松圖 宋無
道士醉卧天柱峰，睥睨石上千年之老松。松精相感入夢寐，化作蒼髯雙老龍。酒腸空洞生鱗角，飛出兩龍醉不覺。須臾霹靂撼五岳，豐隆縮手不敢捉。神靈頃刻歸虛無，壁上但見雙松圖。松耶龍耶莫能詰，棟梁霖雨藏禿筆。
明皇卧吹簫圖 宋無
珊瑚枕上玉簫橫，一曲霓裳萬里行。漫道九重宮殿遠，幾曾掩得外邊聲。
僧日觀畫蒲萄 宋無
玉山道人蒼壁立，胸潴萬斛松煤汁。吐作千年古怪藤，猶带西湖烟雨濕。元氣淋漓草木活，太陰菌蠢蟲蛇蟄。鬚縈翠霧瘦蛟走，睛抉玄珠黑龍泣。神剜鬼刻字崛奇，水精火齊光陸離。天魔擎來帝青寶，鯨波涌出珊瑚枝。墨花酣春馬乳漲，醉夢渴想西凉姿。風窗秋疑蠹葉語，露架夜憶虬柯垂。須臾掩卷何所見，月落庭空無影時。
喜虛碧自龍虎歸 宋無
雨巾風帽別真師，雪滿天壇駕鶴遲。囊佩山圖行幾日，棋逢仙客看多時。丹房芝朮春英長，玉洞烟霞夜夢離。定有壺公遠相送，瓢中添著幾篇詩。
琵琶亭 宋無
聽徹哀絃淚兩行，香山居士未心降。當年杜老吞聲哭，恨不相逢在曲江。
雨篷爲吟友題 宋無
家分半席並鷗眠，興墮吳頭楚尾天。機杼曉聲柔櫓月，簾帷暝色片帆烟。魚龍窟宅同春夢，鷄犬圖書當夜船。咫尺五湖晴景好，釣竿閒在草堂前。
昭君曲 宋無
氈城萬里風雪寒，妾行雖危漢室安。漢室已安妾終老，妾顔穹廬豈長好。漢家將相多良策，更選嬋娟滿宮掖。單于世世求和親，漢塞自此無風塵。
虎丘 宋無
吳晉豪華冷劫灰，竺乾金剎壓崔嵬。玄黄半夜虎精泄，紫翠一峰鰲背來。池水暗通浦海入，巖扉寒枕白雲開。輪蹄未散鬼吟寂，萬壑松風僧定回。
送金華黄晉卿之諸暨州判官 宋無
夫子今衡鑒，斯文屬在茲。擅場年鼎盛，抱業器瓌奇。鶚薦嶄頭角，鶑遷奮羽儀。詞源傾渤澥，筆陣偃蛟螭。太極鈎深賦，先儒射策辭。秋闈前决勝，春榜後名馳。激切波瀾立，鎸鑱物象危。光芒牛斗宿，標格鳳凰池。袍色宮花稱，才華制草宜。馬驕曾杏苑，臚唱果丹墀。王事勤州佐，官聯逼郡麾。談經猶寶地，視篆必瓜期。漸覺要章寵，徐看利澤施。治應黄霸最，民定邵棠思。郢雪聆高調，郇雲喜近披。晚陪靈運屐，早訪董生帷。梓匠寧辭斵，樗材忝辱知。塵凡勞點化，傳玩指瑕疵。我自哀王粲，伊誰說項斯。碧山招未隠，白髪病相欺。歲晏空江急，風迴落木悲。雨來孤枕夜，夢別故人時。留滯飄蓬梗，攀援折桂枝。願言多善政，尚得播聲詩。
觀沈氏盆開雙頭蓮花戲作 宋無
一枝傾國又傾城，笑並香腮百媚生。湘浦二妃窺寶鏡，星宮雙六下銀泓。金波影儷嬋娟巧，玉露心分沆瀣清。曾向鴛鴦屏上看，野花空得合歡名。
送宗上人游金陵 宋無
千峰亂水上，一榻到應分。古像焚香禮，寒鐘出定聞。瓶離劍池月，錫入秣陵雲。好去北山住，草堂休勒文。
吳中菊花盛開 宋無
菊花三百六十種，處處名園花不同。安得化身千百億，一花著取一吟翁。
悼郭祥卿錄判 宋無
燕臺氣概汾陽裔，赤驥騰驤彩鳳飛。吏鞅晚淹彭澤米，酒錢春典杜陵衣。西山手板情還適，東里角巾身不歸。空有遺文落人世，朱絃聲絕賞音稀。
題玉環聯轡圖 宋無
赭袍紅映縷金衣，笑並花驄酒力微。試問六龍西幸日，有人曾侍翠華歸。
閲張上卿仙遊錄 宋無
漢祖龍飛日，真人豹隠中。綸音來薊北，驛傳起江東。聖德深弘教，玄門厚植功。垂衣軒帝治，問道廣成風。獸夢符坤極，鴻門建震宮。雨敷皇澤意，雪應紫宸衷。白玉刊章重，黄金範櫑雄。制詞天藻疊，冠佩露華濃。宣室繁釐受，高禖敬祀恭。嚴齋迎景祚，正念格晨穹。宇宙樞機運，雷霆寂默通。扈驂鑾從近，恩賚上方隆。裔演留侯系，經開柱史蒙。五朝膺顯渥，百辟仰精忠。宗戚勳封盛，師生祿秩崇。力辭君九錫，首邁爵三公。第宅仙官府，逍遥綺皓翁。漆園春未老，蓬島藥何窮。詔下瑶京鶴，神昇絳闕虹。自期沖舉去，誰識壽齡終。霄駕烟霞遠，星壇杖屨空。圖容曾翰苑，遺蹟漫崆峒。太上元無象，微謠詎得工。獨存清凈化，爲國致年豐。
答無住上人 宋無
隠去看看白髪新，草堂資盡篋生塵。五陵亦有閒相識，只把黄金笑買春。
吳江石橋新成 宋無
五色何年補泬寥，百弓無地駕瓊瑶。老龍千尺卧寒玉，雌霓半空橫彩綃。天路行看星象逼，江濤怒息水犀囂。騎鯨便欲超銀漢，直踐台階挹斗杓。
淵明像 宋無
環堵蕭然瓢屢空，不詳姓字一衰翁。此身自謂羲皇上，却墮閒人畫卷中。
答馬懷秀兄弟見訪 宋無
移家連晚歲，屏跡值春寒。舊業遺松逕，幽棲遠杏壇。數椽容膝易，五斗折腰難。有客來排闥，無人爲整冠。諷詩稱鮑照，卧雪念袁安。下里余誰和，高山爾自彈。迎門屐齒折，扶病带圍寬。乍喜交時彥，相尋到冷官。鄰驚都騎盛，僕出草堂看。光價連城璧，風流藝苑蘭。老嗟傾蓋晚，貧覺布衣單。午竈添茶具，烟蓑罷釣竿。傳呼聞杜曲，榮耀滿江干。文雅多歆艷，殷勤少接歡。長鯨鈎上掣，巨闕匣中蟠。筆力千鈞弩，襟懷百丈瀾。籍通金馬選，詔待紫泥乾。樂毅曾强趙，夷吾遂霸桓。貴應聯萬石，功定服三韓。留取刊彝鼎，勳名未汝闌。
太白扁舟圖 宋無
錦袍烟艇夜郎西，酒思金鑾入直時。不道相思杜陵老，愁吟落月屋梁詩。
雨夜懷虛碧 宋無
共有烟霞疾，襟期江海分。故人年老別，寒雨夜深聞。地肺潜通嶽，峨眉秀拂雲。何時負笈去，稽首五千文。
清明病中 宋無
少年令節醉花前，老病花前服藥眠。自檢銅人試榆火，午窗燒艾起新烟。
簡無功 宋無
種種念予髪，垂垂懷老禪。公卿既無分，巾鉢欲隨緣。布襪雲門寺，銅瓶雪竇泉。他年調水牯，鼻孔不煩穿。
春歸 宋無
釀蜜筒香蜂報衙，杏梁泥歇燕成家。浮萍斷送春歸去，盡向東流載落花。
漁莊爲魏濟民賦 宋無
彭澤歸來菊未荒，便投簪紱弄滄浪。一篷烟火蓴鱸興，數畝茅茨橘柚香。欸乃幾時歌古調，籧篨何處避殘陽。釣閒若枕圖書卧，應被人稱是墨莊。
雪夜有懷 宋無
雪壓狐裘醉玉京，夜聞歌吹到天明。寒窗病起今頭白，始聽春蠶食葉聲。
竹枝詞 宋無
莫折閶門楊柳條，带將離恨過楓橋。向道春愁不禁蕩，蘭舟長放櫓輕摇。
唐宮詞補遺  其一 宋無
海內昇平服四夷，遠邦貢物盡珍奇。近頒手詔俱停罷，獨許南方進荔枝。
唐宮詞補遺  其二 宋無
罷朝輕輦駐花邊，催喚黄門住靜鞭。三十六宮人笑語，上前爭索洗兒錢。
唐宮詞補遺  其三 宋無
昭陽仙仗五雲中，遥聽笙簫起碧空。夜半月明人望幸，君王自在廣寒宮。
唐宮詞補遺  其四 宋無
宮娥隨駕蜀山迴，春日還從內苑來。聞道上皇憂寢食，御前休報海棠開。
髪白解嘲 宋無
吳霜兩鬢早先秋，聞道愁多會白頭。溪上鷺鷥渾似雪，想應無那一身愁。
大禹祠 宋無
力平水土勢回天，功業三千五百年。四海九州皆禹跡，獨留陵寢越山邊。
青衣洞隠者 宋無
清泉自盥沐，丱髪不冠巾。看盡世間事，爭如林下人。嘯雲巖谷應，坐石鹿麋親。莫棄茅庵去，白桃花又春。
西湖所見 宋無
綠闌干護水鱗鱗，蘇小門前柳弄春。聽得語聲嬌不見，隔簾佯喚賣花人。
貞義女廟 宋無
貞女浣紗日，行人去國悲。生前漂母餽，身後謫仙詞。白月沈魂在，黄金報德遲。如何孟少府，到此不題詩。
題許山人居 宋無
葺茅栖碧巘，梯路上雲危。樹影池摇曲，泉聲石礙遲。鳥銜丸罷藥，猿拾著殘棋。見說仙家伴，時來覓紫芝。
江東客中 宋無
詩人不是欠生涯，野性從前嬾在家。冷眼春來元有分，看山看雪看梅花。
秣陵晚眺 宋無
天塹鴻流擁積沙，石城虎踞漫雄誇。山陵青草六朝地，巷陌烏衣百姓家。紫蓋黄旗消王氣，瓊枝璧月弔庭花。孤雲更作降旛勢，目斷樓船日又斜。
田間見 宋無
破屋無茅柱脚斜，一農頭白病看家。年來水澇秧難蒔，却傍湖塍種藕花。
公子家 宋無
朱門當道擁高槐，拂曉鳴騶散乳鴉。紅叱撥驕矜匼匝，黑崑崙黠解琵琶。姬將銀蠟燒明月，犬带金鈴卧落花。不信銅駝荆棘裏，百年前是五侯家。
宮詞  其一 宋無
月照芙蓉水殿秋，仙韶一曲奏凉州。高皇尚愛梨園舞，宣索當年菊部頭。
宮詞  其二 宋無
條脫金寒翠袖冰，羊車夢裏轆轤聲。薰爐宿得沈香火，暖却春纖暖玉笙。
姑蘇臺 宋無
妖艷分明搆禍胎，黄金瓌麗更危臺。笙歌夜倚東風醉，粉黛春從南國來。原草翠迷行輦跡，野花紅發舞衣灰。豪華肯信今爲沼，烟水翻令後世哀。
長卿 宋無
一病文園渴思深，祇應惆悵爲鳴琴。老來減盡凌雲氣，却賦長門易酒金。
席上贈歌者 宋無
十疋吳綾賞水新，一聲歌歇杏梁塵。家徒四壁門如水，那得明珠換美人。
垂虹亭秋日遣興 宋無
滿袖玉皇香案烟，綵霓背上俯晴川。紅黄霜樹珊瑚海，黑白雲花玳瑁天。玄圃空離樓十二，丹墀罷對字三千。吟豪醉蘸吳江水，寫與騎鯨李謫仙。
阿房宮圖 宋無
千門萬戶矗青冥，六國脂膏四海兵。豈但此中非帝業，當時猶更有儒坑。
送牟都事景陽赴浙東帥幕 宋無
蜀郡方齊魯，文翁邁儁賢。箕裘承憲業，星宿近台躔。宇宙汾陽鼎，風雲祖逖鞭。閫威分海徼，節制控閩川。餽餉功曾立，廉能蹟屢傳。儒冠真耀武，帥府重芳年。參畫旌麾右，馳驅將相前。豪揮驚草檄，燕集見華篇。吏牘分占授，軍機妙轉旋。百蠻元震讋，諸校益貞堅。訓練群材進，鈞陶衆彥遷。柳營兵鎮肅，蓮幕紱光鮮。除內恩終許，安邊詔必憐。酒容山簡醉，騎想葛强聯。日月新堯曆，車書舊漢天。揚雄兼賦頌，嘉什到甘泉。
騾綱圖 宋無
劍閣清塵犯屬車，綱騾馱得荔支無。却嫌畫史才情少，不作承平舞馬圖。
初夏別業 宋無
別墅清深無俗人，蛛絲窗戶網游塵。綠陰鏤日新歡夏，紅雨鏖花故惱春。病去情懷逢酒惡，困來天氣與茶親。壁間烏帽長閒却，肯學陶家戴漉巾。
燕 宋無
銜得香泥去，花間日午時。玉人方睡起，莫訝卷簾遲。
謝僧遺石鎗 宋無
遠寄奇鎗紫玉形，寒翁歡喜欲鎸銘。茅峰道士傳茶訣，林屋山人送水經。崖瀑松風添瑟縮，地鑪槐火共青熒。矮瓶未罄長鑱健，且傍雲根飽茯苓。
荷錢 宋無
拾來虛費藕絲穿，暴富池塘積萬千。人世不平如買得，夏天那有蓋鷗眠。
春日野步書田家 宋無
翳日榿陰翠幄遮，葑圍高下奕枰斜。陂塘幾曲淺深水，桃李一溪紅白花。赬尾自跳魚放子，綠頭相並鴨眠沙。春郊景物堪圖寫，輸與烟樵雨牧家。
客燕雨懷 宋無
薊門飛雨布袍泥，遊子魂銷幾夢歸。賦有聲華羞狗監，淚無氣概笑牛衣。客愁萬斛添杯量，春瘦三分減带圍。不似江南烟艇小，柳花如雪荻魚肥。
寒食 宋無
十日花時九雨風，年年百五病愁中。春寒不禁香篝火，紅蠟青烟憶漢宮。
舊內臣家老馬 宋無
罷直奚官雪滿腮，少年曾扈上之回。金砧戍削蹄多裂，玉秣辛酸齒半摧。苜蓿地閒春草遍，葡萄宮廢野花開。病嘶破櫪秋風夜，猶憶先朝較獵來。
蠶婦 宋無
繅得新絲白，將來織素縑。自慙非錦綺，尚被舞人嫌。
端石硯 宋無
千年巖璞斬新硎，一片琳腴截紫青。雲漢带星來玉匣，墨池蒸雨出滄溟。烟開霧斂天晶彩，海靜江澄地典刑。要與陶泓作佳傳，老磨松液寫黄庭。
東風 宋無
東風吹綠上汀洲，染出江南一片愁。長到春來問芳草，不知何地可忘憂。
無題效李商隠 宋無
粧淺顰深凭綺疏，小郎新拜執金吾。絃中言語分明怨，裀上腰肢準擬扶。翠履鴛寒慵鬬草，紅牙馬暖罷樗蒱。無人商略心頭事，潜向花間卜紫姑。
旱鄉田父言 宋無
疲牛病喘餓桑間，碌碡閒眠麥地乾。殘稅驅將兒子去，豆畦却倩草人看。
雙陸 宋無
金縷紋桑斵局堅，紅雲倒浸一池蓮。星環紫極無多點，月印銀潢有兩弦。行采砧聲鳴素練，計籌花片落牙錢。箇人慣受卑棲苦，長爲歸遲罰綺筵。
秣陵寓居 宋無
荒園日日涉蓬蒿，破屋年年蓋把茅。向石側生花倚勢，緣牆直上豆攀高。歸兮春草蕪三徑，老矣松風有二毛。莫笑家貧拙於事，長鬚能壓榨頭糟。
春病起即事 宋無
壯懷玉具劍空携，老去金門獻賦遲。服藥身軀多病日，養花天氣半陰時。愁鄉塵積瑶琴嶽，夢境寒生翠被池。春事幾何公事急，可憐蝴蝶掛蛛絲。
孟能靜席上出四物分韻得牙背抓花字詩成贈 宋無
天女纖纖罷散花，嬰兒一掌玉藏瑕。寒生鈎弋兩三指，春屈柔荑四五芽。骸垢有瘡膚起粟，臂風無力手長麻。老夫技癢煩消遣，休忤仙姑打蔡家。
蘭 宋無
分向湘山伴野蒿，偶并香草入離騷。清名悔出群芳上，不入離騷更自高。
許山人家 宋無
桐君種藥隠蘅臯，竹祖生孫共養高。茶脚碧雲凝午椀，酒聲紅雨滴春槽。休糧貌古添清瘦，餌朮身輕長綠毛。仙詔未頒遲拔宅，家資猶戀一溪桃。
答無功歲暮見寄 宋無
豆稭灰動擁罏天，品字煨殘榾柮烟。詩草病多刪枕上，眼花書久廢燈前。老依蕭寺僧留宿，相對蒲團夜不眠。筋力漸衰餘習在，夢中去趁暗門船。
書趙集賢詩翰後 宋無
九天宮闕鬰嵯峨，公昔騎龍上大羅。文在玉堂多煥爛，泪經銅狄一滂沱。原陵禾黍悲酆鎬，人物風流繼永和。今日吳牋拜遺墨，只堪哀怨不堪歌。
我思古人 陳深
繄古人之寥寥兮，夫何思之弗諼。蹇余生之獨後兮，曾不得與之周旋。曠斯世而勿見兮，故增欷而永歎。撫遺籍而玄覽兮，幸所聞之可尊。彼丹心之耿著兮，諒雖亡而實存。苟遡風而遐契兮，尚何有於古今。覽元化兮無窮，感徂景兮如駛。余髪兮種種，余懷兮亹亹。駟黄虬兮遐征，仰超然之高軌。猗聖言兮如天，至道兮如海。超鴻濛兮何極，窺浩茫兮無涘。孰導余以正適兮，遵坦涂而容曳。惟諒友之昭昭，庶訂余之憒憒。嗚呼噫嘻，古之人兮，惠我無疆。忽不見兮心之傷，余之思兮曷云其忘。往者不可及，來者猶可望。非夫君之相和兮，誰逍遥以徜徉。
送曹叔時歸淮東 陳深
羲農去我遠，醇風日以澆。遺經祕幽旨，千載空寥寥。濂洛導其源，百川始東朝。我生性顓蒙，望道彌堅高。鍼砭無良友，窮居困煩囂。東平曹叔子，妙年振英翹。古心默相契，一語神情超。高堂奏綠綺，長空激商飈。譚玄探要妙，力學耡虛驕。方期拾瑶草，歸袂何飄颻。淮水白浩浩，楚山青遥遥。相思意無盡，贈子一長謠。
重玄寺旃檀林桂花 陳深
有桂生祇園，團團擁旌蓋。靈根挺盤錯，翠色深晻藹。疑從鷲峰移，迥與峨石對。商飈動閶闔，夜氣凝沆瀣。清芬彌六合，芳意函纖芥。華飄廣寒府，金布如來界。天空氛翳滅，冏冏凉月挂。幽人夜禪起，凈想須脫解。清遊時獨行，真賞聊自愛。妍華易銷落，徒抱貞心在。蒼鸞寧復來，臨風發深嘅。
姑蘇臺晚眺分韻得高字 陳深
殘陽古城曲，岌岌荒臺高。不知何年創，尚爾結構牢。青山擁危楯，白水環空壕。美哉此山谿，慘澹悲雄豪。當時一戰霸，意氣何矜驕。蛾眉坐傾國，忠魄隨怒潮。空餘故宮苑，寒雀飛野蒿。佳辰晤良友，清眺舒煩勞。夕風振叢薄，鴻雁中天號。永懷五湖客，一舸凌雲濤。浩歌滄浪詞，願言從遊遨。
送釋存遊苕川兼懷子昂學士 陳深
吳興山水邦，杳藹雲氣萃。岡巒抱縈迴，溪流瀉清駛。逍遥烟中客，縹渺雲際寺。振錫赴幽尋，攬袂接遐契。是時秋正中，曠朗天宇霽。明月射神珠，光彩難自閟。漁歌和遺音，茶經詫幽事。欲從煙屩遊，苦爲塵鞅繫。緬懷金坡英，歸來雲壑媚。采采白蘋花，因風爲遥寄。
次韻陸承之歲暮述懷 陳深
茝鷄晨先鳴，絡緯夜虛織。物情固有殊，亦各競時急。遥遥丘中士，荆扉晝常閉。賦詩悲徂年，開卷懷往昔。廓然一言得，不願千金易。大江流湯湯，白日如過翼。虛堂拂朱絃，再鼓三嘆息。西山遺清風，潁水有奇迹。勖哉望前修，猛志庶可及。自當葆天和，政不慕人益。
孤鳳篇上靜軒閻學士 陳深
南山有孤鳳，丹羽何葳蕤。朝餐瓊樹實，夕飲天津池。岐陽曾一鳴，千載今無期。將從和風翔，俯視塵壤卑。粱藻匪君食，枳棘匪君棲。遐舉崑丘陽，肯爲雲蘿羈。坐遲簫韶成，振翮還來儀。
送周必明北上 陳深
天寒霜霰繁，歲晏日月駛。周子何倉皇，孤征詣燕薊。寥寥抱遺經，皦皦蓄幽志。青雲既交薦，白首期一試。蒼松多勁枝，老鶴負奇氣。扶摇信可摶，高冥不難致。泮林日彫疏，子衿氣淪替。側佇典型人，復理俎豆事。明年候薰風，矯首江南澨。願偕魯諸生，敬攬叔孫袂。
隴西太夫人八十壽 陳深
恒山鎮朔野，積翠凌太虛。中有仙子宅，霞光抱雲居。怡怡伯陽姥，八十顔猶朱。神交殷玉女，祕字傳金書。逍遥人間世，靜壽仙者徒。令子返烏哺，專城綰菟符。金章映彩服，錦障承雕輿。前有命婦掖，後有玄孫扶。春風溢慈幄，曉日暉慶圖。海桃摘霞實，靈芝掇雲腴。南山爲爾壽，北斗爲爾𣂏。人生天壤內，菽水歡有餘。矧茲壽且貴，身與五福俱。厚德獲隆報，彼蒼默相孚。詩人頌燕喜，此樂不可渝。
寄題天與清香臺 陳深
芳園矗層臺，宛在江之曲。何年植瓊樹，粲粲紛在目。美人芙蓉裳，超遥處空谷。時登月中觀，玩此枝上玉。幽芳忽吹來，妙契心自足。維皇豈虛畀，真意蓋有屬。夜闌耿無眠，霜霰天地肅。寥寥翠禽語，葱曨曉光旭。
簡秦章甫 陳深
楚楚洛陽生，清介常寡與。宦遊江之南，移家寄吳渚。辛勤奉旨甘，言動無過舉。陽春萬物新，霈澤均施普。乘風方高翔，摧翅墮網罟。飛文中善類，橫逆夫孰禦。白日照丹心，皦皦中自許。有能辨冶長，終然脫石父。操存諒深固，夷險咸善處。涉難知彌明，履變德益聚。靜探元化心，憂患真玉汝。
慰陸子順喪偶 陳深
歲晏登禹陵，山水清遊縱。迴艫艤西湖，壎箎諧伯仲。旅窗燈焰青，炊臼感幽夢。絕絃聞遺聲，據藜發哀慟。重憐遊子情，懼乏尊章奉。凄風動虛幌，斜月照飛棟。芳膠解鈿朵，流塵昏翠鳳。荀香悵未歇，潘詩應屢諷。孤獸駭哀鳴，離禽感幽哢。蒙莊亦何人，傲倪自驚衆。遺情信良難，至理堪折衷。
題梅圖 陳深
玉妃還絳闕，委珮煙江濱。瑶華振英采，照曜山水春。海若不敢受，謂是天上珍。掌管倩姮氏，封護煩滕神。風標二公子，素服靚且新。邂逅蓬萊使，翩然與相親。畫師何從見，泚筆開清真。數幅懸高堂，一洗凡格塵。我欲商妙語，喚起逋仙人。
曹叔時見過索餞篇 陳深
泄雲蒙朝日，微雨霑庭除。幽人掩關卧，門外無來車。曹子別經歲，枉道過我廬。謂余抱文藝，胡爲守鄉閭。余曰匪高尚，褊性涉世疏。上奉白髪親，餘暇讀我書。豈如叔時甫，妙年美名譽。詞華爛絺繡，問學滋新畬。奉子一巵酒，聊爲譚斯須。威鳳翔高閣，逸驥騰雲衢。及時樹遠業，臨事毋踟躕。
壽元俞治中 陳深
凱風蕩清淑，秦溪鍾妙英。世德裕後遠，盛年振清聲。余昔客君家，君甫十二齡。期君世濟美，事業如甘卿。微言副深望，榮涂踐修程。東吳大藩地，政繁任匪輕。剸裁得終賈，游刃新發硎。勉奉兢兢戒，毋著赫赫稱。臨下必以莊，事上必以誠。勤勞慎細事，惠愛甦疲氓。制動由靜一，養心貴和平。嘗聞公輔量，允矣王休徵。
題梁中砥詩畫圖 陳深
山昏歸雲歛，葉落夕飈驟。疏松漏微月，清光照巖竇。烟中二仙師，一笑欣邂逅。行行撲空翠，杖屨相先後。清景適與期，得句若天授。畫成詩逾絕，開卷消鄙陋。如飲中泠泉，可嚥不可𠻳。我懷陶貞白，日夕夢三秀。何年卓茆庵，餌朮衍遐壽。
丁酉元日 陳深
夜中不成寐，卧覺風剡剡。殘寒賈餘勇，飛雪猶厲慘。黎明卷新霽，旭日光晻晱。窮陰得陽和，春氣已先感。負暄南軒下，余生亦云忝。高門誰能走，蓬戶鎮常掩。馳車聽奔湊，慶語絕媚諂。自甘守疏慵，豈復嘆坎壈。濡毫寄桑翰，隠几坐文毯。壺傾酒不竭，爐擁火始燄。吐詠探清新，研書味真澹。流光信難駐，華髪那可染。拊己欣有得，感時能無憾。貞吉宜嘉遯，心亨由習坎。浮雲易盈歇，神鑒常淵湛。黽勉奉吾親，力學深自貶。
送沈彥楚 陳深
清才不數見，世固未易識。如玉在荆山，落落混於石。沈君義興彥，恨我未良覿。陸子不妄交，稱許斯爲得。况有闕里孫，延之致經席。比聆道吳閶，捧檄建德國。高歌誦唐虞，諸子有矜式。嚴灘浩煙霞，山水澄鮮碧。暇日一登臨，清賞慰愁寂。
別衛山齋 陳深
何處桃花源，超然欲高舉。永懷塵外遊，遐契煙中侶。時從清夜闌，默探元化祖。尋幽得佳勝，將期結茅宇。任公五十犗，朅來向江渚。投竿魚不食，歸興浩莫禦。遥岑下落日，薄雲閣清雨。揚舲吳淞濱，褰裳采芳杜。長歌去英淑，未卜重晤語。相期會有時，散髪卧雲嶼。
送許希元尉德清 陳深
士生天壤內，所抱者奇氣。當觀人品高，豈尚名爵貴。子真第一流，淪迹南昌尉。至今疑仙去，風節照百世。希元人中豪，未識我深愧。嘗聞畜愛馬，童子刺而斃。略不動聲色，度量有餘地。豈易議淺深，是固余所畏。陸子少許可，欣然紀其事。邇聆尉山邑，芒刃聊小試。苕水清且迅，苕民號難治。願言化以德，勿但施法制。令聞起在今，微言毋我棄。
題鄭柏窗所藏蓮社圖 陳深
白蓮生清池，至潔塵不汙。當時取名社，亦以清凈故。樂國初無有，莽莽果何處。陶公寄醉鄉，蓋深得其趣。公何挽不入，謝何推不去。遠師信高識，心雜固不取。盜循彼何人，一見乃深許。士固未易知，身名期歲暮。遺風驚千祀，流落見緗素。永懷名山遊，樂與善人遇。匡廬青拂天，江水日東騖。我將解世纏，已辦登山具。載酒酹淵明，問津桃源路。
內人臂白鸚鵡圖 陳深
華清宮中歌既醉，南海奇禽遠爭致。玉環最愛雪衣孃，當時曾得龍顔媚。璿房雕檻春日長，繡䙀嬌兒在傍戲。君王憐汝解語言，懷恩不說宮中秘。臨風鷙鳥何軒軒，嘆惜純良遭猛厲。苕翁寫出當時事，側立紅衫內人臂。江花滿地不忍看，空拂畫圖憐俊慧。
壽金仁叟 陳深
嬌黄著柳回東風，玉霙協瑞飛璇穹。金猊噓暖香霧濛，銅槃蜜炬光如虹。尊前笑挹南極翁，海桃壓袖朝霞紅。蒼蒼五桂雲巃嵷，南山翠色摩青空。仁者靜壽如山崇，世間凡語難形容。
書駿馬圖 陳深
王良伯樂骨已朽，曹霸丹青亦希有。開圖歘見神駿姿，對酒高歌雄劍吼。祇今騏驥困鹽車，落日長鳴漫昂首。嗤嗤俗眼迷天機，相士嫌貧馬嫌瘦。
贈道眼相士 陳深
岳生年少精悍姿，雙眸照人烱秋水。氣直雲天亦自奇，口譚風鑒政可喜。一鶚盤空勢輕矯，夕風吹波雲欲起。海岸相逢話不休，一笑人間五百祀。方瞳祗合相山中，燕頷自堪侯萬里。人生出處難豫期，浮雲變化無窮已。巫咸一去不可追，歸來心服壺丘子。
南遊 陳深
驅車登遠道，白日忽西流。宇宙驚新夢，山河感舊遊。雲迷江令宅，月澹庾公樓。已已知何奈，長歌去國愁。
晚望 陳深
莽莽荒城下，悠悠古道傍。秋風吹草木，落日下牛羊。感慨悲新事，登臨嘆異方。長吟意無極，回首一霑裳。
春日即事 陳深
忽忽春將晚，幽窗趣亦佳。山蜂時入座，野鼠晝緣階。俗事何能已，浮生信有涯。莊書讀一尺，聊復散幽懷。
次韻贈錢德鈞 陳深
嗜書仍好古，亹亹一生心。搜抉無遺隠，幽憂不廢吟。雲鴻渺何許，煙海浩難尋。悵望高深意，秋空起暮陰。
寄友 陳深
山中太玉子，比日復何如。自恨數年別，無因一寄書。江湖驚老大，日月暗銷除。會晤無期在，憑詩問起居。
寄友 陳深
海內皆兄弟，情深莫若君。那知經亂後，翻作久離群。皎皎雲中月，悠悠巖上雲。相思不可見，清夢遶江濆。
懷錢德鈞 陳深
城南寡徒侶，錢子數來過。翰墨相娛玩，文章互切磨。交遊常不厭，間闊竟如何。風雨懷君夜，空齋秋思多。
登陽山妙凈院 陳深
野寺雖牢落，山僧亦自如。幽栖鄰虎空，靈跡近龍居。地勝軒楹古，天寒草木疏。憑高望城郭，把酒一欷歔。
賦月中桂 陳深
天上何年種，婆娑碧樹幽。根盤蟾窟古，花落鷲峰秋。祇恐冰輪礙，時煩玉斧修。素娥久延佇，攀折使人愁。
江上 陳深
放跡清江上，悲歌惜歲窮。孰能回白日，我欲問蒼穹。天地遺民老，山河霸業空。清愁無著處，卷入酒盃中。
次韻沈沖叟見訪之什 陳深
卧疾蕭齋冷，門深一逕苔。空庭小雨過，瘦馬故人來。把酒悲新事，論詩畏逸才。未能親往謝，病眼怕風埃。
次韻沈沖叟閑居即事 陳深
晨起盥櫛罷，焚香默坐餘。朝陽上窗戶，寒雀下庭除。隠几商清句，開椷閲素書。吁嗟望塵客，徒解賦閑居。
會霜晴詩  其一 陳深
旭日照蕭晨，凄清不受塵。冷光明似雪，冬暖勝如春。紅葉輝相照，黄花色愈新。南窗差可愛，曝背豁天真。
會霜晴詩  其二 陳深
朝暾上高樹，霧卷海天遥。勁氣乘寒凝，嚴威見日銷。鐘清出遠寺，馬滑恐危橋。稍逼南枝暖，疏花破寂寥。
次韻陸承之寒夜有懷  其一 陳深
客心驚歲暮，不奈送愁頻。茅屋夜來雪，梅花江上春。驅車斷行旅，閉戶有高人。奚待扁舟興，風期暗與親。
次韻陸承之寒夜有懷  其二 陳深
壯志寥寥在，流年冉冉催。寒燈和夢照，暗雨挾愁來。白雪詞難和，青山首重回。夜闌渾不寐，慨想陸機才。
挽王伯英 陳深
之子尤謙抑，親曾奉酒巵。懷才嗟未用，抱疾竟難治。歲暮風霜慘，天寒草木萎。壯年今已矣，慷慨有餘悲。
送張德美北上 陳深
廓落江海客，素懷經濟才。年高勞治邑，道直恨無媒。白髪絲千縷，清風水一盃。功名須老大，行矣莫遲回。
晚步 陳深
偶偕二三子，曳履古城陰。遠慕求羊迹，永懷江海心。殘陽隠深巷，積雨歇高林。自笑黄荂曲，那追白雪吟。
送馮茂叔分教豐城 陳深
晉朝雷煥地，君去是清遊。神物今何處，滄江空自流。客程二千里，吾道一扁舟。徐孺祠前過，汀蘋爲薦羞。
贈孝廉 陳深
海內知名士，乘時各樹勳。辭華咸彙進，節行乃今聞。清月升林表，白華開水濆。緬懷純茂德，遥睇楚山雲。
送耕存大參使日本  其一 陳深
東隅久不庭，抗疏出忠誠。不憚殊方使，期休四海兵。長虹貫日白，巨鷁壓波清。笑下扶桑國，歸來致泰平。
送耕存大參使日本  其二 陳深
陸賈初馳詔，終軍已請纓。上方顓委任，南國誦威名。挂席鵬風順，敲舷蜯月明。陽侯應拱護，不遣海濤驚。
挽褚雪巘高士 陳深
矯矯環中叟，清强八十餘。平生山水趣，盡力老莊書。黄鵠人間世，白雲天上居。蕉花吹又落，回首一欷歔。
王太古偕遊靈巖余以事中止先還 陳深
峭峭孤峰起，蒼寒倚太虛。尚嫌凡子到，那被美人汙。霸業消磨盡，浮屠突兀居。憑高怕凄愴，興盡即迴艫。
題潘臞齋容安書院 陳深
屋上即青山，柴扉鎮日關。煙霞三徑足，天地一身閑。歸去詞堪和，閒居賦可刪。簞瓢差自樂，高視眇塵寰。
送范竹所赴吳江學職 陳深
多士乘時出，亨涂志業優。名家傳舊學，文治佐新州。六月江湖冷，三山風雨秋。應懷霸越祖，落日望扁舟。
送趙仲明還山東 陳深
東吳隠散曹，解印脫煩勞。案上留丹訣，罇中有白醪。北風淮水疾，落日太行高。遥睇雲飛處，歸心正鬰陶。
次韻高龍洲入道 陳深
軒車絕華念，野服遂幽情。白鷺臨溪逈，玄蟬餘露清。棄家師季偉，蒔藥友通明。且結烟中客，誰論世上名。
皋橋巖中道院與梁中砥商巖翁會飲 陳深
夙有巖中約，今晨得得來。幽窗六人坐，清思一時開。雪下宜看竹，天寒未見梅。人生良會少，莫惜共持盃。
送王從政赴番昜慈湖講席 陳深
楊子清而粹，遥遥江漢靈。無人繼絕學，有客抱遺經。霜冷鴻飛磧，秋晴馬在坰。東逢山似象，回首靜儀刑。
從政和韻來謝復就答之  其一 陳深
并州沈厚士，氣質得天靈。吳下留三祀，軍中講六經。微雲點霄漢，清月出林坰。載鼓汾亭曲，令人識典型。
從政和韻來謝復就答之  其二 陳深
牆東甘靜處，詩思妙通靈。堂有慈親奉，門無冗客經。佳兒誦書史，深巷類郊坰。應解莊周學，全生不近刑。
贈張受益檢校  其一 陳深
山水經行遍，蕭閑吏隠情。劍寒光不泯，鶴老骨逾清。傾蓋逢知己，論詩盍讓卿。從來說張祐，不是浪傳名。
贈張受益檢校  其二 陳深
德刑相濟用，自古意尤深。肅殺冬神令，慈祥使者心。月明清驛路，風色定寒林。善政民應化，毋忘魯叟箴。
悼亡 陳深
短日一何急，寒宵不肯明。霜寒那有夢，月落重傷情。壁凍琴絲斷，風驚燭淚盈。微言憶王衍，達理悟莊生。
次韻贈友 陳深
柴門饒野興，不逐世浮沉。父子詩書樂，山林木石心。玩雲聯晚句，卧雪擁寒衾。又欲移家去，幽棲恐未深。
深居 陳深
閉關屏人事，褊性樂深居。琴罷更無事，晝長宜讀書。粉牆苔色古，檉案竹行疏。漸喜相知少，門無冗客車。
題沈華溪詩集 陳深
暑夕坐無寐，把君詩獨謠。才堪敵冰柱，韻不減江䖴。瘴海三年隔，風沙萬里遥。相逢欣有得，傾篋盡瓊瑶。
挽沈氏母夫人 陳深
允矣夫人德，傳家慶有餘。生存黄鵠操，死葬白龍居。落月沉滄海，浮雲散太虛。曾爲陶侃客，酹酒重欷歔。
曉望吳城有感 陳深
嗚嗚寒角動城頭，吹起千年故國愁。才見專諸操匕首，旋聞西子載扁舟。霜寒古寺鐘聲早，月落南園樹影秋。一笑浮華易盈歇，白雲長在水東流。
送劉梅溪遊句曲 陳深
華髪蕭蕭兩鬢秋，醉眠花竹舊風流。天心橋畔行將老，地肺山中隠去休。半嶺白雲容可玩，一庵明月尚空留。西風趣赴方臺約，巖下遥看二老遊。
次韻叔時述懷 陳深
文學淵源百行餘，浮誇深陋漢相如。性靈偏愛居山水，才大難堪奉簡書。毛義仕來身暫屈，揚雄老矣計全疏。强顔微祿營甘旨，已約煙霞共結廬。
次韻子封承之遊桃花塢二首  其一 陳深
二仲相從共此遨，濛濛花氣襲征袍。幾家綠暗藏深塢，一徑紅芳落野桃。春色暗隨流水去，客懷空逐暮雲高。臨溪忽動秦源興，應嘆浮生何太勞。
次韻子封承之遊桃花塢二首  其二 陳深
閭門行樂送韶華，閑訪城陰野老家。黄蝶得晴飛菜葉，翠禽隔浦啄桃花。衡門倒屣臨官路，古渡橫舟閣淺沙。亦有詩人時一到，醉吟行盡夕陽斜。
賀胡西軒入道 陳深
世外塵霞凈綺紈，天風吹夢遶笙鸞。清名久上丹臺籙，散秩新除紫府官。九醖霞觴分帝所，千秋銀牓表仙壇。蔡經一見心相契，應許親傳蛻骨丹。
次韻王松陵 陳深
江上青山擁縣城，江頭結屋放歌行。散人昔有陸魯望，處士今無禰正平。萬頃雲濤聊自賞，百年肝膽定誰傾。何時適有扁舟興，趁得垂虹夜雪晴。
和龔翠巖雨中述懷韻 陳深
風流翰墨傳千古，議論文章自一家。靜愛雲林披白苧，懶趨閶闔草黄麻。江山故國閑停櫂，風雨僧窗自瀹茶。甚欲從翁俱隠去，雲深何處問桃花。
雪後遊石湖 陳深
衆峰戴雪玉崔嵬，風定湖光鏡面開。山色可堪西子笑，溪聲曾送越兵來。天寒野水摇孤艇，日落浮圖對古臺。回首風塵翳城闕，愁來誰伴倒清罍。
范公農圃堂 陳深
振屐重來事已非，却憐清景不相違。晴湖盡屬盟鷗樂，夜月還驚化鶴歸。萬里吳船空野水，百年庾宅尚斜暉。醉哦昔日三高些，千載何人復見幾。
送鄧覺非赴金陵學職 陳深
城南不得遂相羊，又著綸巾出草堂。李白杯中停月影，米家船上貫虹光。西來江水知鄉近，北望淮山引興長。應傍荆公祠下過，向來松竹尚蒼蒼。
送潘臞齋赴會稽講席 陳深
四十臞仙鬢未班，譚經海上看青山。曹江虀臼漫難讀，禹廟梅梁去自還。疊嶂曉晴詩筆銳，平湖風定酒船閑。曾聞百粵多奇士，暇日清遊盍叩關。
湯梅山爲道士歸吳還山賦一詩以餞 陳深
三年獨向孤山住，應爲梅花滯水濱。滄海鶴歸空有語，荒城草長又逢春。芝田火暖丹砂熟，松嶠花香白釀新。安得與君俱隠去，煙蘿深處著閑身。
舟行邂逅周西園出示迴文詩就次韻 陳深
遊遨適興隨幽境，笑語相逢忽並船。流急濺袍飛带雨，岸回迷草暗浮煙。樓高近水涵飛鳥，樹密藏雲咽恨鵑。愁破已空尊酒綠，醉吟同眺晚晴天。
贈吳江學掾 陳深
萬丈垂虹阿那邊，君來山水愈清妍。洞庭雲氣浮樽俎，震澤濤聲答誦絃。汀柳垂遮靈運笠，江花飛落廣文氈。此行適有稽山興，漫繫春風載酒船。
宿真元觀 陳深
汎汎春風湖上舟，幽尋不覺到瀛洲。碧桃花落門前地，翠柳陰垂水際樓。半夜鶴鳴松院靜，一天星照石池幽。瑶林疑有神仙隠，願得相從物外遊。
贈陸稼村 陳深
風雨鷄鳴江上村，祇今遺叟幾人存。煎茶陸羽忘塵世，學稼樊遲老聖門。百尺蒼松心不朽，千年古井水無渾。丹崖翠壁何從見，一笑相逢醉竹根。
澄虛觀玉皇閣次韻 陳深
巋然高閣鎮吳州，妙手應煩玉斧修。萬疊紅雲凝寶座，一輪白日抱璚樓。濛濛灝氣疑浮蜃，炯炯神光遠射牛。終待留侯辭富貴，還來相伴赤松遊。
又代賦 陳深
狼藉風煙知幾秋，巍巍傑閣煥然修。移來世外神仙宅，幻出雲中天帝樓。眺遠但知觀萬象，養生應悟解全牛。帝觴他日分餘瀝，咫尺鈞天得夢遊。
贈周山人  其一 陳深
牀頭曾不置黄金，野褐綸巾善陸沉。七十康强疑有道，一毫榮辱不驚心。草根露冷沾芒屨，柏子烟清暖布衾。時啟青囊看山水，行歌行入白雲深。
贈周山人  其二 陳深
郭范寥寥數百年，地仙還復出人間。豁開天外一雙目，看盡江南千萬山。玉指暗攢烏兔定，金盤活捉虎龍環。我今欲卜神仙宅，霧豹何妨露一班。
餞楊世章 陳深
阿章年少懋才猷，柏府當年與贊籌。高卧久無求仕想，閑曹聊作讀書謀。風煙坐度吳江晚，山水重探禹穴幽。正喜相逢又相別，飛花不分灑離愁。
送信甫之江東 陳深
僦屋吳城不厭貧，江東初奉薦書新。壯年才略須名世，異國光陰肯滯人。官舍草生三月晚，遺宮花落六朝春。到時公事期程暇，應有新詩寄我頻。
輓湯桂橋 陳深
三楚名家有異孫，昔年射策對君門。青衫佐幕聲名重，白首譚經道義尊。天壤忽驚遺老盡，衣冠今復幾人存。小山桂樹傷愁絕，頼有清香爲返魂。
又代輓 陳深
壯歲名登進士科，青雲直上趁鳴珂。子真遐舉神仙隠，玄晏閑居製作多。空掩高齋藏漫藁，竟無良藥起沉疴。諸郎毀瘠銜哀切，爲報門人廢蓼莪。
送悅心北上 陳深
便乘天驥上通逵，笑拂吳鈎氣益奇。徐庶交遊盡名士，王維才藝重當時。西風星斗寒芒動，落日川原秋興悲。莫向黄金臺上望，霸圖消歇草離離。
寄東皋叟 陳深
移家東去寄田廬，始見高情與世疏。愛酒定從焦革飲，卜鄰應近仲長居。天寒掃雪催煎茗，秋雨臨溪命罩魚。靜裏獨全山野樂，人間榮利不關渠。
題秋塘圖二首  其一 陳深
寒塘凈如鏡，雲冷水葓秋。溪鳥無情物，悠悠不解愁。
題秋塘圖二首  其二 陳深
水落秋菰老，夕寒烟樹微。絕憐雙白鷺，飛去似知幾。
題畫扇騎馿踏雪 陳深
雪沒馿腰白，行行詩興催。不因太清絕，那肯犯寒來。
題錢舜舉寫生五首 石榴 陳深
萬里乘槎來，錦衣驚晝炫。相逢秋風中，忽發一笑粲。
題錢舜舉寫生五首 青瓜 陳深
蒼然藍田姿，幽懷瑩冰雪。邂逅青門翁，曾救人間暍。
題錢舜舉寫生五首 水仙蘭 陳深
翩翩凌波仙，靜挹君子德。平生出處同，相知不易得。
題錢舜舉寫生五首 菊花 陳深
百卉盡摇落，獨傲清霜裏。披榛見黄花，淵明元不死。
題錢舜舉寫生五首 戲嬰圖 陳深
祕矣宮中戲，人間那得窺。開圖付一笑，能不類兒嬉。
送人遠宦思親還鄉 陳深
堂有期頤母，天涯事遠遊。人生歸養樂，薄宦一萍浮。
題王立章雲山卷 陳深
岌岌兩峰峙，嵐光照寺門。青山無今古，白雲自朝昏。
題扇上畫  其一 陳深
老樹千年古，精靈變化奇。純陽有道士，猶且被渠知。
題扇上畫  其二 陳深
古木排山立，幽窗傍水開。直疑林處士，獨棹小舟回。
題秋塘小景 陳深
寒溪上下碧，水鳥去來輕。衰柳傷秋色，應知畫不成。
題習齋先生扇上畫 陳深
石罅修篁蕭爽，水邊老樹槎牙。氣味與翁相似，歲寒長對蒼華。
題扇上畫 陳深
蹇馿欲往何處，落日空山暮鐘。行到水邊幽寺，白雲低覆青松。
小園即事 陳深
淡黄楊柳著烟輕，細草茸茸襯屐行。行到水邊心會處，夕陽一樹杏花明。
南湖史君製暗香湯奇甚賦二絕求之  其一 陳深
飛盡梅花重惜芳，仙房想像製新湯。猶疑清淺溪頭汲，石鼎煎來水亦香。
南湖史君製暗香湯奇甚賦二絕求之  其二 陳深
霧閣雲窗深閉春，微聞玉杵擣清聲。玄霜祇許雲英見，地上詩人渴夢生。
和南湖史君煙景墨梅圖 陳深
依約羅浮翠嶺前，美人玉立破蒼烟。畫圖未許分明見，一夜春風入夢先。
夏日南軒 陳深
並水軒窗宜夏居，夜凉如水似秋初。科頭枕石卧明月，仰面迎風看太虛。
出城道上有感 陳深
岸上征人水上舟，古今行役夢悠悠。恰如河畔青青草，死盡還生那得休。
鄰圃求桂花并收墜英  其一 陳深
萬里西風桂樹秋，蟾宮雲箔夜香浮。何當凈洗紅塵夢，乞取一枝遮醉眸。
鄰圃求桂花并收墜英  其二 陳深
收拾殘英擣作湯，小山風味不能忘。敢煩即遣蒼頭去，掃取黄金一斛强。
題唐圉人調馬圖 陳深
飛龍天廄隘雲稠，一匹驕馳掣電流。櫪下髯奴真廝養，眼中元不識驊騮。
賦桂山 陳深
小山桂樹碧雲西，三疊琴心月未低。曲罷便乘蒼鳳去，廣寒瓊牓要新題。
贈恒齋葛太醫  其一 陳深
吳下謙謙抱樸孫，妙年應遇長桑君。素心皦皦恒如月，一寸靈苗手自耘。
贈恒齋葛太醫  其二 陳深
人間無地不巇嶔，刺眼醫門劍戟森。操術不爲流俗變，始知夫子有恒心。
贈恒齋葛太醫  其三 陳深
少小烟霞痼疾深，已將鐘鼎等山林。年來更有躭玄癖，煩向膏肓爲一鍼。
濟南趙君成南使羈留三紀得還其猶子錄其遺事求詩爲賦一絕 陳深
三十六迴秋月明，年年望斷雁南征。蘇郎皓首還鄉去，媿殺當年李少卿。
吳市售藥 陳深
山夫聊作市廛居，漫學壺公計已疏。收卷向來經濟策，案頭唯集古方書。
題山水扇  其一 陳深
青山綠樹蔽層樓，應有高人隠一丘。客子門前過何急，古今行役未曾休。
題山水扇  其二 陳深
江上層峰擁翠螺，人烟隠隠見巖阿。泊舟二子登平陸，遮莫風波奈爾何。
擬唐臣春苑池應制 汪炎昶
聖君垂拱殿，遊豫及時和。輦駐花邊靜，舟攢柳外多。泛遥齊解纜，載重密垂河。傅楫輕篙手，夔韶譜棹歌。魚方充鎬沼，禽亦感殷羅。唼藻翎頻刷，看雲首屢峨。大疑鵬與似，瑞比鳳來過。鵷鷺欣相狎，鳬鷖許繼哦。微臣亦□幸，共爾沐恩波。
次韻補柳子厚八愚詩  其一 汪炎昶
嗜幽獵奇閟，身忘落天涯。光吸泛霞瀨，清弄浸月陂。襟懷屢蕩滌，性情漸愉怡。孱顔謝往惑，晃朗還澄思。
次韻補柳子厚八愚詩  其二 汪炎昶
故邱墮蒼茫，得茲頼居人。竹氛凈媚曉，蘚績綠染春。藤蘿設野幕，猿鳥卜近鄰。豈不愜吾愚，彌使懷所親。
次韻補柳子厚八愚詩  其三 汪炎昶
撞玉鏘斷石，濺珠懸穉松。色資耳目凈，聲碎塵土空。靜窺發奇趣，飽飲生異容。詎知愚所樂，適與智者同。
次韻補柳子厚八愚詩  其四 汪炎昶
何以施吾愚，溝泉甃苔石。渦溢分冷光，池呀注晴碧。箕潁計已失，滄浪遠難即。敢慕洗耳翁，聊爲濯纓客。
次韻補柳子厚八愚詩  其五 汪炎昶
愚泉我所愛，規此須其來。但因坳窐勢，不以智巧開。鷗馴如故知，魚浮了無猜。感激平生懷，與爾同徘徊。
次韻補柳子厚八愚詩  其六 汪炎昶
海仙憐憨癡，相嬉幻蓬島。池懸孤影直，雲增危勢好。鶴盤意欲下，樹滋色難老。春風慎披拂，勿俾生凡草。
次韻補柳子厚八愚詩  其七 汪炎昶
晨興氣澄穆，池影涵幽堂。泉從松下來，潄齒生微香。內揣澹無得，外檢倏已忘。即此冥其愚，樂如還故鄉。
次韻補柳子厚八愚詩  其八 汪炎昶
拂翳藤裊風，灑澡松助雨。幽抱逼池光，妙趣味禽語。愚豈異曩日，優惟絕浮慕。當有來者知，泉石良可撫。
晦庵先生遺墨  其一 汪炎昶
刊除浮習語丁寧，洙泗餘風刮地清。孔李通家爭幾許，當時獨未作門生。
晦庵先生遺墨  其二 汪炎昶
久遠知誰更解珍，即今猶見墨如新。難懷白璧歸秦國，尚喜烏嘷屬楚人。
晦庵先生遺墨  其三 汪炎昶
待制詩章雕玉雪，郎中筆陣布雲霞。獨於妙蹟留遺恨，澗石嵯峨疊蘚花。
訪人不遇  其一 汪炎昶
寥寥空谷噓紫霞，誰知此有幽人家。洞門深鎖蒼蘚滑，風藤𫂙𫂙吹殘花。
訪人不遇  其二 汪炎昶
東林筍蕨香更肥，西林鵓姑鳴復飛。厨煙漸冷飯已過，驟雨欲作翁未歸。
絕句 汪炎昶
樹借看書影，蟬供隠几聲。人稀忘屋小，地凈覺凉生。
送斗山兄隠居石耳山 汪炎昶
遥望石耳山嶙峋，咆哮虎豹林澗深。山屏倚翠障殘日，石劍攢鋒鎪太陰。豈有漁人可問訊，苦憐木客長哀吟。似聞更欲住絕頂，他日瘦筇何處尋。
秋懷二首  其一 汪炎昶
劇暑逢添閏，微凉忽值秋。年爭飛鳥疾，雲共此生浮。多難仍懷古，他鄉獨倚樓。可能天下慮，政有一身憂。
秋懷二首  其二 汪炎昶
乾瓦鳴疏雨，虛櫺受遠風。平生負奇志，此地託微躬。人笑書成癖，吾疑道未窮。數峰青入眼，天際失孤鴻。
六言二首  其一 汪炎昶
撼竹露喧餘滴，度荷風挾微香。醉袂拂開雲影，釣絲牽動潭光。
六言二首  其二 汪炎昶
暮雨带雲淒澀，歸時不脫漁蓑。鄰犬誤疑客至，數聲吠出煙蘿。
香嚴院 汪炎昶
犖确疲幽逕，扶持仗瘦筇。斷崖何處路，細雨隔山鐘。猿竊垂簾果，僧樵卧澗松。人言深僻處，別更有靈蹤。
睡起 汪炎昶
花陰匝地鳥聲閑，睡起柴扉斷往還。意定忽如千古上，欲尋已墮渺茫間。
戲題江沖陶池亭 汪炎昶
寒蔭竹梢雲，清分稻畦水。無令鷗鷺知，驚散菰蒲雨。
詠友人竹 汪炎昶
拂雲何日種，蕭灑傍茅堂。翠重煙分渭，痕乾淚染湘。塹鞭枝倒發，徑篠筍斜行。地緊根相絡，莖高籜漸長。山僧冬覓種，鄰叟夏偷凉。泛戶陰開闔，掀風勢簸揚。杖侵鏗瘦玉，爪刮聚浮霜。禽踏枝毿屋，松添影壓牆。箾韶如不棄，或可佐宮商。
初夏 汪炎昶
小雨清初夏，榴花著意紅。短篁齊遠樹，輕燕接飛蟲。睡眼雲招去，餘寒酒掃空。苦無羈思迫，端與故園同。
齒痛戲成三首  其一 汪炎昶
齒應宜脫落，鬢已舊蒼浪。肉食定無分，茹蔬猶見妨。動疑難再穩，痛似忽微長。舌在吾何患，休看肘後方。
齒痛戲成三首  其二 汪炎昶
療法人爭授，奇功竟未遭。嚼侵驚已折，潄撼喜猶牢。幸不妨黄奶，惟當釂濁醪。子荆泉石約，一笑我將逃。
齒痛戲成三首  其三 汪炎昶
强把殘編閲，支頤坐北堂。味從中夜永，痛偶暫時忘。意外逢奇藥，人間欠此方。倉公如欲覓，寄語不珍藏。
六月二十一日大雨數里外旱如故是歲淮浙皆大旱 汪炎昶
見說他州旱，孤懷尚慘然。泉浤分脈細，稻壠劚泥堅。墟落纔連壤，陰晴若異天。蒼茫千里隔，甘澤固應憐。
喜雨 汪炎昶
窗竹斂晚影，雲起天冥冥。一雨輸微凉，收盡蚊蚋聲。生意落原野，焦黄返新青。滂沱更三日，端可□年登。呼兒具樽酒，喜劇不暇傾。長風捲歸雲，隙月忽微明。葉端留餘滴，不滿一餉聽。
復熱 汪炎昶
昨暮北窗雨，未辨欹枕聲。今晨東郊日，依作□炎□。神龍伏窟宅，獨忍遺吾民。却恐空山雷，散入饑腸鳴。皇天亦何意，水旱頻相仍。疲羸易凋瘵，可使失歲登。憂民豈吾責，畎畝心未寧。
暑夜聞松聲 汪炎昶
老松葉閒風所藏，露氣引風風正狂。吹雲去作何處雨，餘力猶能爲此凉。來從月裏覺愈爽，助以谿聲聽更長。椎牀撫几喜欲絕，赤日杲杲升扶桑。
編就荆公律 汪炎昶
半山松菊黯風煙，猶有新詞世共傳。暗叶宮商那有韻，絕無脂粉却成妍。趨朝玉佩行行整，入手驪珠顆顆圓。老子平生端崛强，可能著句獨渾然。
梅子 汪炎昶
又是江南煙雨時，黄梅正解蹙人眉。平生謾說和羹事，一騎紅塵屬荔枝。
上嶺 汪炎昶
客程不遑息，犯暑淩嶔崟。微風不足凉，汗流被衣襟。忙行趁雲影，已過他山陰。疲極覺更高，攀躋力不任。幽蟬若相勞，屢作淒楚吟。
南山 汪炎昶
宣平隠處今始過，煙霞城郭路幾何。野渡誰浮夕陽艇，空山尚響樵人歌。石壇荒凉疊苔蘚，谷鳥啁哳深松蘿。何當更值買酒至，一笑使我朱顔酡。
登樓 汪炎昶
木末孤蟬鳴不休，客子正倦還登樓。斷虹閣盡芳草雨，孤雁點破南雲秋。城頭笳聲撼落葉，渡口霞影摇輕舟。浮生擾擾事無限，搔首坐看斜陽收。
壬辰冬識孫元京於郡城劇談甚得因約余至其家已而不果明年春早聞已下世哭以詩 汪炎昶
屈指驚前輩，春來倍感傷。斯文雖未墜，此老復云亡。更覺新詩重，逾思別話長。相知誰遣晚，舊約墮蒼茫。
同張趙二山長及郡城諸友小飲紫陽溪上分韻賦詩得金字 汪炎昶
出郭未云遠，野趣覺已深。溪聲洗塵夢，樹影凉絺襟。師模炯連璧，士價逾兼金。杯行孰爲侑，間關愛幽禽。
五月二十三日雷雹大作 汪炎昶
午熱蒸崖嶂，晡時驟雨來。仍年頻見雹，中夏始聞雷。地撼山疑壓，林昏鳥誤回。吾寧識天意，吟苦自生哀。
奉和江沖陶隠居二十韻  其一 汪炎昶
雲深行欲迷，但逐樵夫去。遥聞雞犬聲，人家在何處。
奉和江沖陶隠居二十韻  其二 汪炎昶
斷石倚枯柳，古色凝空青。落日借猿坐，清晨同鶴登。
奉和江沖陶隠居二十韻  其三 汪炎昶
入谷但杳冥，欲忘人寰近。煙霞誰與娛，煩君賦招隠。
奉和江沖陶隠居二十韻  其四 汪炎昶
青冥風露淒，玉笙浮縹緲。石蘚蝕秋花，蘿月淡清曉。
奉和江沖陶隠居二十韻  其五 汪炎昶
雪瀑下平地，便作人間去。石潭如有情，少遣潺湲住。
奉和江沖陶隠居二十韻  其六 汪炎昶
昭崖泫泉液，勃勃上雲氣。未遂朝宗願，先有爲霖意。
奉和江沖陶隠居二十韻  其七 汪炎昶
蒼然隔塵世，正對幽人家。絕宜疏雨餘，斜陽點寒鴉。
奉和江沖陶隠居二十韻  其八 汪炎昶
割雲石棱銛，纏藤松骨槁。少華且未登，昌黎應絕倒。
奉和江沖陶隠居二十韻  其九 汪炎昶
山鳥戛曙烟，扶桑掛初日。巖棲學仙侶，應試餐霞術。
奉和江沖陶隠居二十韻  其一○ 汪炎昶
前浮芙蓉翠，後汎石耳雲。君欲竟幽討，絕壁更一捫。
奉和江沖陶隠居二十韻  其一一 汪炎昶
清冷石泉飛，蕭瑟松風到。雖未叶宮商，總是沖陶操。
奉和江沖陶隠居二十韻  其一二 汪炎昶
石壁倚蒼峭，香蓀濕蒙茸。聞名九歌裏，識面此山中。
奉和江沖陶隠居二十韻  其一三 汪炎昶
看雲已堪眠，待月兼宜坐。誰令作棋局，却使蒼苔破。
奉和江沖陶隠居二十韻  其一四 汪炎昶
以我鼻端氣，觀此石間風。理固未易辨，妙處要相同。
奉和江沖陶隠居二十韻  其一五 汪炎昶
數點廬峰雪，吹入沖陶雲。山靈定驚怪，佳景被子分。
奉和江沖陶隠居二十韻  其一六 汪炎昶
人世紛喧囂，空山自茅棟。煩君固扃鐍，保此曲肱夢。
奉和江沖陶隠居二十韻  其一七 汪炎昶
高人厭塵紛，不肯棲平地。木末敞軒窗，託此超然意。
奉和江沖陶隠居二十韻  其一八 汪炎昶
朅來雪矼頭，眼隨林麓轉。意定衆境生，一笑前峰遠。
奉和江沖陶隠居二十韻  其一九 汪炎昶
窈窕東北峰，到眼佳有餘。行人日攀緣，豈知供我娛。
奉和江沖陶隠居二十韻  其二○ 汪炎昶
截斷浙東雲，朝昏變奇狀。平生採芝心，復此一惆悵。
友人江順德見子 汪炎昶
久矣劉郎怯畫眉，錦䙀今始見嬌兒。真成令氣何妨少，猶及中年未是遲。應笑雍端惟覓果，定傳江鮑總能詩。人言釋氏親携送，問取論功屬阿誰。
送江天多之淮東梁縣迎先尉公柩兼陳言行省二首  其一 汪炎昶
淮縣當年逼塞垣，乃翁采棒此懸門。餘威尚可消奸猾，故老應思識子孫。幾歲荒邱埋月冷，九秋丹旐逆風翻。訪求合有遺文在，歸與鄉閭共討論。
送江天多之淮東梁縣迎先尉公柩兼陳言行省二首  其二 汪炎昶
復有憂民意未忘，欲從分省拜封章。馬周筆下文章妙，賈誼書中太息長。治世可能無利病，吾徒自此卜行藏。亦知自繫蒼生福，聊復臨風倍激昂。
冬至  其一 汪炎昶
草草歡娛共一觴，葭灰昨夜煦初陽。民貧絕喜冬猶煖，客倦翻嫌日漸長。造化不停聊闔闢，人情自此隔炎凉。欲占歲稔渾無雪，兒詫晴雲曉色黄。
冬至  其二 汪炎昶
山家律琯在寒梅，香襲幽窗報乍開。客夢併隨殘夜盡，鄉心潜傍一陽回。幡垂稍喜春當近，竹爆先驚臘又催。從此東風無限綠，不妨吹上鬒毛來。
余年二十餘即有二毛蓋亂離間關所致感而有作 汪炎昶
兩鬢寧逃雪色明，何須種種即關情。故應弱質生來早，未信窮愁染得成。偶脫亂離真已幸，更添憔悴亦休驚。鏡中幸有朱顔在，尚用孤懷起不平。
吳氏碧松亭 汪炎昶
娛親何煩羨三釜，種松築亭真自賢。昔人固願甘旨具，有子正須名節全。月摹碎影當奇畫，風送寒聲供醉眠。庭前雨露挾和氣，明年定有枝相連。
奉和族祖紫巖翁謾興十首  其一 汪炎昶
九州落編簡，愁來得眺望。古人果有無，名存實全喪。去古日已邈，來期方浩蕩。
奉和族祖紫巖翁謾興十首  其二 汪炎昶
古聖道雖周，莫能保興廢。鼎中著乾坤，堂上納邊鄙。萬古遞相扇，征伐與侈靡。
奉和族祖紫巖翁謾興十首  其三 汪炎昶
鏗鏘國風始，孰云墮微茫。祇今寂寥中，滿耳猶洋洋。聾俗自無聞，此音初不亡。
奉和族祖紫巖翁謾興十首  其四 汪炎昶
地卑山故崇，河黄濟故清。彼豈超世才，但媿吾無能。我家壁中書，不如相牛經。
奉和族祖紫巖翁謾興十首  其五 汪炎昶
衆心異向背，如口紛嗜好。競守一隅僻，不悟竟至老。何由破其惑，所貴皆爲寶。
奉和族祖紫巖翁謾興十首  其六 汪炎昶
氣節固難量，出處已可視。一挽即致之，定非棟梁器。文王不親屈，漁竿老於渭。
奉和族祖紫巖翁謾興十首  其七 汪炎昶
愚夫恬其愚，智者役於智。寧爲坎井蛙，勿作鹽車驥。擾擾誇健捷，纔堪一噱耳。
奉和族祖紫巖翁謾興十首  其八 汪炎昶
寒士勵苦行，不能動鄰里。彼或外貌飾，即與時髦齒。激奬道已微，孰振頹波起。
奉和族祖紫巖翁謾興十首  其九 汪炎昶
桃李貴以色，蘭蕙貴以香。蚌胎祕奇彩，螢火耀寸光。中心固了了，竟莫辨否臧。
奉和族祖紫巖翁謾興十首  其一○ 汪炎昶
兀兀守陋說，依依望奇功。適秦轍東首，欲至當何從。爲謀止一身，茫然如捕風。
讀孫元京詩集 汪炎昶
佐時猶幸識斯人，不爾終身憾不禁。詩裏重逢神骨峭，老來更覺語言深。鬼吟似有聲堪聽，風過渾無跡可尋。死去豈餘毫髪恨，生前親獲遇知音。
送友人江和叔調閩海憲掾二首  其一 汪炎昶
使幕須材掾，君今有此行。蠻烟山樹遠，驛雨海蟬鳴。持贈端何有，愚言慎勿輕。奮飛無異術，惟在保清貞。
送友人江和叔調閩海憲掾二首  其二 汪炎昶
莫歎纔爲掾，雲霄自此初。會能舒所藴，且復試其餘。黄葉山村雨，青燈竹几書。平時學經濟，誰不笑迂疏。
江伯幾新覆雪矼草堂 汪炎昶
山人新覆草堂成，便覺烟霞別有情。鑿牖先思當瀑布，看雲旋擬著桃笙。龐公隠處携妻子，匡氏同來有弟兄。鶴背仙人應錯愕，世間亦自有蓬瀛。
聞笛 汪炎昶
荒村犬吠人猶行，驚烏亂啼山月明。南鄰搗碪適復罷，何處吹笛秋更清。疑含白龍堆外怨，恨不黄鶴樓中聽。螢飛露下百草濕，倚風激烈思平生。
次韻題張氏耆逸堂 汪炎昶
遊戲壺天歲月深，人間又見謫仙人。鏡中商嶺飄蕭髪，物外箕山自在身。安石少徒輕冕紱，伏波老未厭風塵。輸君物外全雙美，洛社耆英漢逸民。
俞氏朝爽軒 汪炎昶
西山入拄頰，終带板綬累。悠悠軒中人，心閑得真趣。
先世藏減筆畫馬甚精妙因亂失之追悼賦此 汪炎昶
老韓妙筆見無由，一馬長鳴塞草秋。敗素烟昏誰解惜，鹽車猶自困驊騮。
過往歲避地之所屋燬人遷 汪炎昶
依舊蒼苔小徑斜，當時從此入山家。心疑謬誤還疑是，雨溼棠梨一樹花。
次友韻 汪炎昶
達人憂樂但隨時，往事猶須入夢思。實行難磨姑致力，空言無補莫耽詩。水終易起渹風浪，松暫微低偃雪枝。李在道傍遭衆棄，蘭生谷底有人知。
咀叢間新茶二絕  其一 汪炎昶
溼带烟霏綠乍芒，不經烟火韻尤長。銅瓶雪滾傷真味，石磑塵飛泄嫩香。
咀叢間新茶二絕  其二 汪炎昶
盧仝陸羽事煎烹，謾自誇張立戶庭。別向人間傳一法，吾詩便把當茶經。
春寒 汪炎昶
漠漠陰雲匝地垂，年年怯過禁烟時。曉風幸自渾無力，柳外微微弄酒旗。
友人俞伯初夢余立懸崖飛瀑之下謂曰吾緣澗曲折而來泉聲忽左忽右子其爲我賦所未能伯初即句曰石根行步轉耳畔水聲移遂足成短篇見示次韻答之 汪炎昶
事往孰非夢，豈必夢見之。安知非携手，勝處真哦詩。而子以爲夢，確固不可移。竟亦莫能辨，鴉影橫空陂。
次韻約登里中蓮花峰 汪炎昶
青蓮界敞白雲巔，乘興難追雪夜船。孰肯忘懷當閙處，人當慕道向中年。即翻貝葉吾猶倦，更策筇枝子亦賢。可是此生凡骨重，丹梯無計一攀緣。
同儕堅挽同遊用韻爲謝然終不能從也 汪炎昶
道人結廬青山巔，如望蓬萊無渡船。石棧天梯欲千仞，流水桃花知幾年。闢佛誰持退之論，入社豈廢淵明賢。亦聞曾破虎溪界，暫往勿謂吾無緣。
次韻俞伯初古松篇 汪炎昶
挺植今幾世，追數邈不逮。盤古始分畫，已見數抱大。繁荄茁朽壤，力竊孕貞外。靈椿爾何知，詫閲寒暑代。深根謝撼拔，毅色支挫敗。心堅素藴直，貌古自類怪。梢優軸厚地，皮是船下瀨。五嶽空崢嶸，可納枯竅內。綠獰攢磔髯，紋皴蹙腥背。蘿蔦獲引援，蕭艾藉覆蓋。枝抽尚未已，著恐宇宙隘。餘韻落塵寰，海濤讓砰𪿪。此豈臃腫賤，莫肯發衆快。材大固難容，不伐豈憐愛。阿房得附枝，豈見亟圯壞。卑魏若遁藏，醜惰事恬退。枯柏不自量，小器競衒賣。負荷力不給，摧折自賈害。造化久培植，亦以邦國頼。山靈慎愛惜，勿使妄剪拜。大物不虛生，天意終有在。賦才巧爾殊，落落出行輩。所希亟遭逢，葉卷雲影碎。
歙南汪叔和示以新吟掇其卷首一篇次韻歸之 汪炎昶
鉅帙賦新篇，語鬬冰玉潔。未用咀根莖，固已駭枝葉。淵源二羅間，風雅未淪歇。手弄紫陽雲，齒潄石梁月。陳腐痛刮磨，巧麗工采擷。郡有桐廬侯，毋辭迂步屧。
梅雨 汪炎昶
蕭瑟連朝暮，淒凉抵客居。疏渠防更驟，綻屋趁微疏。潤起荒厨醭，腥傳僻巷淤。遣愁吾有策，閉戶卧看書。
竹徑 汪炎昶
竹陰清入骨，消得此閑行。不待鋤蒼蘚，頻來徑自成。
里人俞退翁自號南山南菊逸嘗賦詩以道其志繼有和者一日示兩鉅編則有故文丞相長句冠於其首蓋君謁丞相於燕京時所贈也謹次韻以歸之 汪炎昶
山人舊隠南山南，家具惟存賦詩筆。甕浮清醖夜□雲，菊泛寒香秋滿室。模放已逼東籬真，經營況似南村宅。懶從乾蘚灑窗戶，豪厭溼雲黏几席。銅鞭敲□秋韻鏗，蕙帳圍寒曉光寂。張公十策未風雲，周家六典姑泉石此與淵明亦何似，似處難將語凡客。世間塵土涴人衣，明日雲深惆悵極。
七夕明日次退翁韻 汪炎昶
牽牛織女定虛傳，快意惟須向目前。仰腹曬書真自苦，掛褌隨俗底須然。長生殿冷新蛩咽，乞巧樓空破月懸。何不昨宵來就我，嫩凉恰與醉相便。
友人山莊 汪炎昶
便覺塵囂隔，煙霞寧幾深。樹招憐翠眼，水發嗜清心。石暈團枯靨，崖芳簇碎金。知非罇酒聚，寵我以幽尋。
三洪遺墨石刻  其一 汪炎昶
弟兄落落峙雄名，字落青珉定有靈。地下可能□□劍，人間喜似出蘭亭。
三洪遺墨石刻  其二 汪炎昶
物殊壽夭故難知，誰欲寬爲久遠期。塵土未能昏故楮，泥沙先已蝕殘碑。
三洪遺墨石刻  其三 汪炎昶
幾錢典質樂毅論，十鼓尚闕周宣詩。響急黄樓須徹夜，碑埋峴首豈無時。
早雪 汪炎昶
起晚寒猶力，衣稜刮肉銛。吟豪須火逼，汲甕被冰粘。犬卧貪依竈，烏窺欲下檐。遥峰驚變狀，琢玉闖疏簾。
曹主簿涇自卜壽藏追范石湖韻謹依虛谷使君例各一再和  其一 汪炎昶
一抔早已瞰陬隅，君子從渠自犬烏。誰泄天機似文展，爭持地券與堯夫。新阡競奪前人隴，高冢多踰舊日模。隨分安排吾事了，咄哉俗子謾狂圖。
曹主簿涇自卜壽藏追范石湖韻謹依虛谷使君例各一再和  其二 汪炎昶
醉吟且傍釣磯楸，墳上何曾酒到劉。從古英雄皆地下，幾家掃拜尚原頭。光陰且靳私顔子，螻蟻那知聖孔丘。名在丹臺公勿慮，會嗤蓬顆露漙秋。
曹主簿涇自卜壽藏追范石湖韻謹依虛谷使君例各一再和  其三 汪炎昶
百年孰不寄荒隅，螻螘歡欣悵野烏。畏死固知非達士，輕生斷亦是狂夫。樂天陶令詞堪續，荷鍤劉伶跡易模。石槨同知罪司馬，茶毗乃至羨浮圖。
曹主簿涇自卜壽藏追范石湖韻謹依虛谷使君例各一再和  其四 汪炎昶
何遽卜塋兼樹楸，壽如黄綺閲炎劉。九州骨豈皆黄壤，百歲人誰盡白頭。貴賤一時膏野草，賢愚後代指荒丘。因公重慨浮生事，落葉寒雲渺渺秋。
輓畢宰二首  其一 汪炎昶
奧學深探本，亨衢早著鞭。浮雲時事改，皦日大名全。馥犖霜籬菊，清瓢雪竇泉。善人終不起，猶謂有蒼天。
輓畢宰二首  其二 汪炎昶
極窮如自慮，篤養有餘歡。動以古爲法，事皆人所難。凶姦多上壽，庸鄙或高官。爲喜才堪恃，叢深謝砌蘭。
和友人論詩二首  其一 汪炎昶
原自風騷濬，根從李杜尋。煙雲裁體製，月露洗胸襟。所施殊高下，論功繫淺深。儘饒材力贍，政要苦留心。
和友人論詩二首  其二 汪炎昶
蒲團與檀版，拈著足家風。性覺隨資近，人難盡己同。奇非居正外，易正在難中。意近語須遠，形離神暗通。
初冬 汪炎昶
城頭鐘斷漏初長，布被寒生一夜霜。已劇淒凉猶似較，後來風色更淒凉。
友人江順德連日留飲分韻賦詩得日字操筆立成 汪炎昶
峰巒秋翠穠，禾黍晚露濕。雖然詩興多，其奈歸情急。清逼蓼花風，熱薄桐陰日。社酒欲娛親，豈不懷宴集。
冬夜聞雷 汪炎昶
人事正難料，天時仍可猜。仲冬連日雨，中夜數聲雷。窮谷無薪賣，深村有虎來。疲民饑饉極，逃徙哭聲哀。
題吳判官澹齋 汪炎昶
老氏無爲宗，高人養心妙。寂寞味無味，寡欲近道要。囂靜兩皆然，任物曾無矯。蠹簡五千言，以約揫汗渺。爰用得其微，一言詎爲少。深功何從驗，治民以無擾。更能極異效，迥立西京表。靖漢皮膚掇，謐齊土莫剽。
哭直方兄二首  其一 汪炎昶
到門忽怪不相迎，堂上驚聞有哭聲。始悟已非生死隔，幾年來往弟兼兄。
哭直方兄二首  其二 汪炎昶
今人萬事欲心灰，憂患君曾遍歷來。親戚送將山下去，歸來一餉哭聲哀。
次韻寄俞伯初 汪炎昶
足繭問津路，肩纔息奚跛。醉鄉託一廛，學海浮單舸。觀心竦前瑕，斂躁入危坐。猶欣未窮極，早獲挫剛果。愚徒巧掩拙，語每泄魘卧。所須補罅隙，亦纔廢星瑣。智不給籌運，力難任敗臝。汲汲欲爲謀，政恐無時可。
謝梅庵汪御史免絲分得交字韻 汪炎昶
僻郡鮮夷曠，人稠厥壤墝。藝纔謀黍稷，緝欲待菅茅。賦重已前代，政寬猶樂郊。繭絲囂馹騎，杼軸罥蟏蛸。君子謀斯達，邦人睫始交。霑恩陋河海，履坦失函崤。事匪壑鄰國，慈惟戀故巢。枌榆叨密蔭，棠棣挺新梢。已喜疽初决，寧容禍有苞。簡書貽遠則，永頼脫鞭敲。
偶憶徽外琴聲妙入神之句而失記爲何人詩愛其善於模寫琴聲沉吟數過是夕夢一偉丈夫爲余鼓琴音調清越非復世所常聞因以紀之 汪炎昶
偉甚衣冠貌特奇，數聲清越弄瑶徽。尚求人世知音聽，地下鍾期可亦稀。
贈鳳林院海月師 汪炎昶
早已逃俗類，從今始清絕。皎皎不可侵，如看海□月。
次韻胡庭芳別考亭夫子祠下 汪炎昶
與易俱遯無何鄉，紫陽風采猶堂堂。伊洛諸老前慷慨，字落琬琰嗅有香。餘或闖首藩籬傍，占辭象例終茫洋。公剪蓁棘披羊腸，後顧萬世不能忘。攘却異論拓我疆，片言隻字揮琳瑯。安定嗣法兀老蒼，漁獵四裔搜中央。蹴孔躒鄭傾文場，霜刀與劂玉版方。姓名無翼已四翔，鏘然孤鳳鳴朝陽。不忝考亭斯故邦，再□足慰公所望。筍鞋踏穿山雨凉，九曲烟霞落錦囊。曩吾有易騰青箱，乍驚幽渺出煒煌。湛弼愧遁遺齎裝，子雲未許窺鄰牆。不獨暗陋分餘光，後來企慕心徬徨。
食筍 汪炎昶
乃□驀躍玻璃寒，體被頑甲流腥涎。甦槁爲穰功莫論，帝曰報汝後嗣蕃。或居渭水或淇園，一派逃入荒磯灣。厥後生子子生孫，頭角嶄然闖吾藩。拂雲力鬰數寸間，精液不洩真味全。祝融玄冥效駿奔，茭心蘆芽靦以慚。竹葉與汝本同根，以膠投漆無間言。當家清風洒乾坤，不敢涴以葷與羶。
滄洲白鷺圖五首  其一 汪炎昶
畫角聲中意欲迷，酒闌客思晚淒淒。恍然生我紅塵外，滿眼滄洲白鷺棲。
滄洲白鷺圖五首  其二 汪炎昶
雲影天光匝釣磯，毰毸微展雪毛衣。不知妙得天然趣，只道驚人意欲飛。
滄洲白鷺圖五首  其三 汪炎昶
遥空幾見落斜行，多在蘋汀蓼岸傍。認得聳身烟雨態，數聲相伴戛斜陽。
滄洲白鷺圖五首  其四 汪炎昶
聯拳一足傍菰蒲，照影秋波雪點孤。荷響滴殘篷外雨，遠應有夢落江湖。
滄洲白鷺圖五首  其五 汪炎昶
荷葉浦寒烟漠漠，蘆花洲晚雨疏疏。雖然亦有魚蝦志，難把鸕鷀比並渠。
客歸二首  其一 汪炎昶
繞牆煙樹色蘢葱，燕入鶑過路不通。客子歸來誤驚喜，移家別住綠陰中。
客歸二首  其二 汪炎昶
臘甕香濃未遣開，琴書先自撲塵埃。偶然俗事都忘却，似有微凉拂面來。
梨花 汪炎昶
殘雪浮光瑩曉枝，肯隨紅紫鬬妍姿。年年寒食風和雨，天遣開花值此時。
次韻謝敬存見寄 汪炎昶
鏘然新詩墮崖谷，一片寒光浮越羅。字搜珠璣竭貝闕，筆捲波浪乾銀河。未能力學自知媿，正使工詩奚足多。矧茲小技尚未至，議論我私當如何。
哭雲泉俞君 汪炎昶
踏雪相過似語離，歲俄在巳可勝悲。買臣富貴天慳與，賈誼才名衆誤期。奉養慈闈纔有弟，流傳家學更無兒。羸驂偶跨身爲累，穩驟雕鞍竟是誰。
讀書感憤四首  其一 汪炎昶
廣厦或不足，陋巷乃有餘。毫牟惴螫手，臠嘬疑災膚。華裾製大布，盛饌庖荒蔬。先聖遺禮法，甚能閑腐儒。
讀書感憤四首  其二 汪炎昶
孔道貴平治，藜羹戹於陳。回也得其術，回也亦最貧。微言墜編簡，又以詒我人。徒能相困悴，未能澤斯民。
讀書感憤四首  其三 汪炎昶
癡嘗泥編簡，謂世無難爲。家國共條貫，聖賢類我欺。鬢彩斑斷雨，燈影清凉颸。吾道適自爾，貧賤豈所期。
讀書感憤四首  其四 汪炎昶
四載即五十，無聞了可知。身有俯仰責，書無毫髪裨。癡猶未能棄，嗜若可療饑。彼哉一何智，莫或效我爲。
晚出山澗 汪炎昶
樹崩崖更豁，澗曲路增長。片雨暝遥壑，疏蟬淒夕陽。竹潭初月影，蘿谷稍秋光。適嘆炎蒸劇，絺衣已怯凉。
次早再入山用前韻 汪炎昶
苔深行愛軟，藤曲挽驚長。松健根挐石，花繁樹向陽。屨香霑藥氣，衣膩染嵐光。病骨凜清意，無風亦自凉。
望澗中田舍 汪炎昶
本不爲幽尋，松邊世外心。翠明山欲近，碧暗水疑深。鳥觸嵐光破，魚驚屐響沈。輸他茅舍好，徑轉綠蘿岑。
晚出田間 汪炎昶
疑有沮溺輩，耦耕尚依依。倘遂一晤語，足慰千載思。散策靡所值，田間步委蛇。草露裛棕履，荇風淒葛衣。遥空已新月，高原尚斜暉。
雨夜言懷 汪炎昶
淅淅復淅淅，雨微聲不休。蛩長遠村夜，風早疏櫺秋。委蛇世路窄，隠忍吾道羞。時逢一笑適，豈足償多憂。
二月食筍 汪炎昶
土底尋鞭剖茁來，花敲社雨乍聞雷。髯奴功過難相掩，夭閼中郎笛管胎。
哭中彝兄三首  其一 汪炎昶
涉世纔知命，菱花鬢尚青。天如憎善類，君又促餘齡。病以憂虞積，和因學力形。奚從覘慎密，閭里涕交零。
哭中彝兄三首  其二 汪炎昶
我方纏世故，而已返於真。亦豈異流俗，自難逢若人。病多猶嗜學，客至不知貧。毫髪猶無媿，情鍾骨肉親。
哭中彝兄三首  其三 汪炎昶
追隨從早歲，終始只真情。責善古朋友，恤災親弟兄。靡酬虧大義，重聚倘來生。淚盡哭吾父，情傷忽屢傾。
江如松曩用胡敬存韻寵以佳章未及答而先人下世三四載不復作事今次韻以謝 汪炎昶
子豪於詩我所畏，發興況逢金叵羅。勢侔疾雷驅猛雨，思湧巨浪輸長河。自藏珠璣篋笥媚，未報璚玖憂虞多。別離已久未遽歎，少須相與遊無何。
中彝兄於余至厚奄隔幽明因過其門追悼口述 汪炎昶
山色花香總是愁，當年此地幾同遊。偶來恍似君猶在，足擬過門却復休。
次韻竹米 汪炎昶
天災集午未，豈意非虛傳。忽從坦夷中，如墮崔嵬巔。年年稻半穫，間日民一飦。性命毫毛輕，骨肉草芥捐。惟類偶遺脫，此君所安全。春花簇墜露，夏實攢荒烟。陟危虎豹怒，縋峻蘿葛纏。採揉簸殻凈，蒸曝舂粒堅。捉筐兒臝股，力杵婦聳肩。功與稻粱並，狀如牟麥然。俚語漫紀實，敢希輯爲編。
次頌符術致雨之韻 汪炎昶
術乃轟雷電，時方切禜雩。感通渠自諉，造化本無拘。翻想匙明雪，量同斛糶珠。天公應有語，爾力不關吾。
喜雨 汪炎昶
欲雨天如惜，先爲數日陰。碎聲纔滿樹，殘照已穿林。暫喜還成悶，因嗟已作吟。固應私此壤，潜灑待更深。
憫旱 汪炎昶
一身兼百慮，旱暵最關心。稻穫饑逾甚，民貧禍轉深。偷生庸可必，此咎杳難尋。苦被浮雲惱，時時謾作陰。
即事 汪炎昶
豪右方懷懼，疲羸豈易禁。力田逢屢歉，禱雨得微陰。氣運寧無復，天災匪獨今。居然懷抱惡，滿耳是呻吟。
次韻遊山寺 汪炎昶
龕暈描輕蘚，檐陰冪翠藤。追凉時有客，避難晝無僧。法界魔爲祟，宗風冷欲冰。不知緣底事，還復有傳燈。
種蓼 汪炎昶
莫道山家渾索寞，化工原不鄙山家。却須豫作秋光地，自向窗前種蓼花。